title: Luonto pakastimessa

text: Eettisillä valinnoilla on kuitenkin merkitystä. ”Ensinnäkin juuri kohtuuttomimmat, äänekkäimmät ja itseään kohtaan vaativimmat ihmiset lopulta muuttavat yleistä ilmapiiriä. Heidän turhalta vaikuttavat valintansa ja meuhkaamisensa herättävät ajatuksia, ja ajatukset herättävät syyllisyyttä, ja syyllisyys halun muuttaa tilannetta.” Lisäksi valinta olla osallistumatta pahan aiheuttamiseen kannattaa tehdä sen itsensä vuoksi. Tämä ei lopulta ole enää elämää kuluttajana, vaan kuluttamisesta kieltäytymistä.


title: Luonto pakastimessa

text: Silfverbergin mukaan nykyaikana on tapana ajatella, että yksilön valintoja ei mielellään nähdä osana yhteiskunnallista kehitystä. ”Henkilökohtainen on poliittista” on kuitenkin tärkeä ohje. Nykyhetken yksilöllisistä valinnoista tulee huomisen tilastoja. Yksityiset päätökset ovat osa elämänvalintojen massaa, joista kulttuuri koostuu. Esimerkiksi meikkaaminen ja muu kauneudenhoito on tärkeää tyttöjen keskinäisissä suhteissa. Siinä on kyse myös kilpailusta ja halusta tulla hyväksytyksi, mikä feministien tulisi huomata.


title: Luonto pakastimessa

text: Silfverberg arvostelee tapaa, jolla monet miesliikkeen edustajat ja julkisuudessa muun muassa Henry Laasanen kirjassa "Naisten seksuaalinen valta" ja Timo Hännikäinen teoksessa "" ovat puhuneet ihmissuhteista ja yksinäisyydestä. Sukupuolijärjestelmän ohella myös muualla yhteiskunnassa vallitsee taloudellinen laskelmointi ja arvokäsitys, jossa kaikki on kaupankäyntiä. ”Joskus oman vallan näkeminen on vaikeampaa kuin mikään. Mutta juuri se on tärkeintä kaikissa tilanteissa, kaikissa asioissa. Ihminen joka ei tunnusta omaa valtaansa muiden yli, on vaarallinen. Hänen jälkeensä jää raatoja tielle vaikertamaan.”


title: Luonto pakastimessa

text: Silfverbergin mukaan pätkätyösukupolvi on opetettu työelämässä menoon, joka on luokatonta. Pätkätyöläisiä hallitaan jatkuvalla pohdinnalla työsuhteiden kestosta ja palkkioista käytävillä keskusteluilla. Ne rapauttavat itsetuntoa samalla tavoin kuin alistava parisuhde: uhri yrittää kaikkena. Suurilla ikäluokilla on erilainen suhde työhön. Heidät vedettiin vakityöhön suoraan yliopistosta. He vaurastuivat ja heidän suhteensa työpaikkaan oli perusturvallisuutta parhaimmillaan. Aikaisemmin stressi saattoi liittyä vastuun kantamiseen. Silfverbergin mukaan se on eri asia kuin stressi, joka syntyy kun on menettänyt minuutensa liikeyritykselle.


title: Luonto pakastimessa

text: Silfverbergin mukaan ”vaatimattomuudella pröystäily” ja siten oman vallan vähättely on Suomessa kulttuurinen erityispiirre. Tästä seuraa erityisesti, että ylemmässä keskiluokassa on joukoittain ihmisiä, jotka eivät haluaisi myöntää olevansa ylempää keskiluokkaa. Se tarkoittaisi epätasa-arvon myöntämistä ja saattaisi aiheuttaa syyllisyyttä. Kuitenkin vähintä mitä hyväosainen voi tehdä on olla rehellinen asemansa suhteen.


title: Luonto pakastimessa

text: Tutkimuksissa on usein todettu, että tietyn perustoimeentulon yli mentäessä lisätulo ei tuo onnea. Kasvun vaatimus synnyttää varsinkin alemmassa keskiluokassa suurta ja usein turhaa hätää siitä, etteivät puitteet ole kyllin hyvät. Downshifting on Silfverbergin mukaan mahdollista niille, joilla on kulttuurista ja yhteiskunnallista pääomaa valita toisin.


title: Luonto pakastimessa

text: Silfverbergin mukaan ateismi on yksinkertainen asia: jos kukaan ei uskoisi jumalaan, kaikki olisivat ateisteja. Hän ei voi ymmärtää, miten on mahdollista että aikuinen ihminen uskoo jumalien olemassaoloon. Jokaisella uskovalla on erilainen käsitys jumalistä ja niihin liittyvistä opeista. Tämän vuoksi jumala ei toimi edes vertauskuvana.


title: Luonto pakastimessa

text: Ateistina Silfverberg haluaisi periaatteessa olla uskonnon kanssa tekemisissä niin vähän kuin mahdollista. Sen huomiotta jättäminen ei kuitenkaan ole mahdollista. Hän lainaa haastattelemaansa kirjaiolija Hanif Kureishia, joka vaatii sekularismin puolustamista ja valittaa länsimaisen liberaalin vasemmiston heittäytyneen rähmälleen fundamentalistisen uskonnon edessä. Kulttuurirelativistiset älyköt väittävät, että uskonto on ymmärretty väärin, että ”oppimattomat aina sotkevat asiat”. Tosiasiassa uskonto on nimenomaan massoille suunnattu liike.


title: Luonto pakastimessa

text: Uskonnon nimissä tehdään paljon pahaa. Se on mahdollista ja tavallista juuri sen itsestäänselvyyden vuoksi mikä uskontoon liitetään. Näyttää siltä että jumala on keksitty, jotta ihmiset voisivat olla sairaan itserakkaita. Uskonnon opetus alakoulussa tuntuu täysin mielipuoliselta. Silfverbergin mukaan on myös oikein sanoa, että paavi on murhaaja. ”Kaikki muu on hänen uhriensa aliarvioimista, kivusta, kurjuudesta ja voimattomuudesta vaikenemista. Ja vaikeneminen on aina, aina osallistumista pahantekoon.”


title: Luonto pakastimessa

text: Milloinkaan aiemmin ei ole puhuttu yhtä paljon siitä, ollanko ”valmiita” kasvattajiksi, kyllin hyviä vanhempia. Kun lasten hankkiminen on nykyaikana vapaa valinta, sitä seuraa selkeämmin vastuu. ”Ei ole toista ihmisten välistä sidettä, jossa vallitsisi vastaavanlainen valtasuhde kuin vanhemman ja lapsen välillä.” On luonnollista olla huolissaan siitä, kuinka vaikuttaa armoillaan olevan ihmisen elämään vallankäytöllään. Päätös tehdä lapsia on aina itsekäs teko, ehkä yksi itsekkäimmistä.


title: Luonto pakastimessa

text: Silfverberg toteaa, että ainoa apu elämän rajallisuuden käsittelemiseen löytyy luultavasti taiteesta. Kirjallisuus, kuvataide ja elokuvat suovat lohtua ja kokemuksen siitä, ettei ole yksin.


title: Luonto pakastimessa

text: MTV3.fi-sivuston Pertti Nybergin mukaan kokoelma edustaa kaupunkilaisen feministinaisen ajatusmaailmaa. Lehtitekstien ajankohtaisuus on kadonnut eikä teosta voi sanoa esseekokoelmaksi. Nybergin mielestä sisältö on myös varsin ennalta-arvattavaa.


title: Matkalla Alabamaan

text: ”Matkalla Alabamaan” on suomirockyhtye Popedan kappale, joka julkaistiin singlenä vuoden 1984 studioalbumilta "Harasoo". Samalla singlellä julkaistiin myös kappale ”Nyrkki-Kyllikki”, joka julkaistiin myöhemmin "Peetlehemin pesäveikot (nopein saa)" -kokoelma-albumilla, jolle on koottu kaikki yhtyeen singlekappaleet, joita ei ole albumeilla.


title: Matkalla Alabamaan

text: ”Matkalla Alabamaan” -kappaleesta tuli yksi yhtyeen tunnetuimmista hiteistä ja se onkin kuulunut jo monta vuotta yhtyeen vakiobiiseihin keikoilla. Kappaleesta on julkaistu samana vuonna myös remix-versio.


title: Matkalla Alabamaan

text: Kappale nousi Suomen virallisen singlelistan sijalle 3.


title: HMS Euryalus (1901)

text: HMS Euryalus oli Britannian Kuninkaallisen laivaston Cressy-luokan panssariristeilijä.


title: HMS Euryalus (1901)

text: Alus tilattiin Vickers Armstrongilta Barrow-in-Furnessista. Sen köli laskettiin 18. heinäkuuta 1899 ja alus laskettiin vesille 20. toukokuuta 1901. Alus valmistui 5. tammikuuta 1904.


title: HMS Euryalus (1901)

text: Vaikka alus oli vanhentunut jo ensimmäisen maailmansodan alkaessa, se liitettiin Pohjanmerellä partioiviin aluksiin sekä tukemaan Harwichiin sijoitettuja Kanaalin itäpäätä valvovia hävittäjiä ja sukellusveneitä.


title: HMS Sutlej (1899)

text: HMS Sutlej oli Britannian Kuninkaallisen laivaston Cressy-luokan panssariristeilijä.


title: HMS Sutlej (1899)

text: Alus tilattiin John Brown and Companyltä Clydebankistä. Sen köli laskettiin 18. elokuuta 1898 ja alus laskettiin vesille 18. marraskuuta 1899. Alus valmistui 6. toukokuuta 1902.


title: HMS Sutlej (1899)


title: HMS Bacchante (1901)

text: HMS Bacchante oli Britannian Kuninkaallisen laivaston Cressy-luokan panssariristeilijä.


title: HMS Bacchante (1901)

text: Alus tilattiin John Brown and Companyltä Clydebankistä. Sen köli laskettiin 15. helmikuuta 1899 ja alus laskettiin vesille vuotta myöhemmin 21. helmikuuta. Alus valmistui 25. marraskuuta 1902.


title: HMS Bacchante (1901)


title: Beautiful & Monstrous

text: Beautiful & Monstrous on saksalaisyhtye Subsignalin debyyttialbumi.


title: Mochitsura Hashimoto

text: Mochitsura Hashimoto (jap. 橋本以行 - Hashimoto Mochitsura, 14. lokakuuta, 1909 – 25. lokakuuta, 2000) oli Japanin Keisarillisen laivaston komentaja. Hän tuli lähinnä tunnetuksi "USS Indianapoliksen" upottamisesta, joka tapahtui 30. heinäkuuta 1945. Raskaan risteilijän upotus oli Yhdysvaltain laivaston suurin avomerellä kokema yksittäinen menetys.


title: Mochitsura Hashimoto

text: "Indianapolis" oli palaamassa Guamilta kohti Yhdysvaltain länsirannikkoa. Sitä ennen se oli vienyt Tinianille atomipommin keskeisimmät osat. Hashimoton komentama sukellusvene "I-58" upotti "Indianapoliksen" kuudella torpedolla, joista kaksi osui. Alus oli tehnyt hyökkäyksen amerikkalaisten sotasatamaa vastaan Guamilla puolta vuotta aiempana ja käyttänyt siinä "kaiten"-itsemurhatorpedoja.


title: Mochitsura Hashimoto

text: Hashimoton sotilasura kesti 14 vuotta. Hän oli kadettina vuosina 1927–1931 Etajiman laivastoakatemiassa lähellä Hiroshimaa. Sukellusveneviirikköön tuli nimitys vuonna 1934. Sodan jälkeen hän palveli japanilaisen kauppa-aluksen kapteenina. Hän jatkoi viime vuosinaan isänsä perinteitä shintolaisena pappina. Mochitsura Hashimoto oli syntynyt Kiotossa, missä myöskin kuoli vuonna 2000.


title: Jerónimo Tomás Abreu Herrera

text: Jerónimo Tomás Abreu Herrera (30. syyskuuta 1930 Jarabacoa – 27. kesäkuuta 2012) oli Dominikaanisesta tasavallasta kotoisin ollut roomalaiskatolinen piispa. Hänet vihittiin papiksi 29. kesäkuuta 1955 ja nimitettiin Mao-Monte Cristin hiippakunnan johtoon 16. tammikuuta 1978. Piispaksi vihkiminen seurasi 4. maaliskuuta. Pääkonsekraattorina toimi Octavio Antonio Beras Rojas, jota avustivat Roque Antonio Adames Rodríguez ja Juan Antonio Flores Santana.


title: Jerónimo Tomás Abreu Herrera

text: Abreu Herrera jäi eläkkeelle 24. toukokuuta 2006.


title: Aarrearkku

text: Aarrearkku on Fazerin valmistama ja sen brändeihin kuuluva makeiskokoelma. Aarrearkku-karkkien kokoelmaan kuuluu hedelmäjalokiviä, avaimia, kolikoita, oransseja kuorrutelakuja, hedelmäeläimiä ja salmiakkivinoneliöitä. Ennen jalokivet olivat ötököiden muotoisia, avaimet ja kolikot olivat autoja. Aarrearkku-pusseista on valmistettu muidenkin Fazer-makeispussien tavoin kahta pussikokoa, 180 gramman ja 400 gramman Jumbopussia.


title: Aarrearkku

text: Aarrearkku sisältää epäilyttäväksi lisäaineeksi luokiteltua indigokarmiinia.


title: European Christian Political Youth Network

text: ECPYN (European Christian Political Network) on Euroopassa toimivien kristillisdemokraattisten poliittisten nuorisojärjestöjen yhteistyöjärjestö. ECPYN perustettiin vuonna 2004 Kortenbergissä Belgiassa, jolloin nuorisojärjestöt kahdeksasta eri maasta allekirjoittivat nk. Lakitelekin julistuksen.


text: ECPYN:n tarkoitus on rakentaa kristillidemokraattista politiikkaa Euroopassa yhteistyön, kokemusten vaihdon ja aktiivisen osallistumisen kautta. ECPYN:n politiikka perustuu kristillis-sosiaaliselle näkemykselle, jossa keskiössä on ihminen suhteessa Jumalaan, toisiin ihmisiin ja luomakuntaan.


text: ECPYN on ECPM:n (European Christian Political Movement) itsenäinen nuorisojärjestö.Tarkkailijajäsenet http://www.ecpyn.org/


title: Harold L. Brode

text: Harold L. Brode on yhdysvaltalainen ydinfyysikko. Hänen opinahjonsa oli Cornellin yliopisto.


title: Harold L. Brode

text: Brode teki ydintutkimustyötä Los Alamosin kansallisessa laboratoriossa. Hänen oppi-isänsä oli Hans A. Bethe. Monen muun, kuten Robert Oppenheimerin, ohella Bethe ja Brode valmensivat eli jatkokouluttivat Enola Gayn tutkaupseeria, luutnantti Jacob Beseriä, tämän suhteellisen vaativien tehtävien suorittamiseen. Beserkin oli perehtynyt ydinfysiikkaan ja valmistunut Johns Hopkinsin yliopistosta.


title: Harold L. Brode

text: Harold Broden erityisenä tutkimusalueena on ollut muiden muassa ydinräjäytysten aikaansaamien tuhovaikutusten tutkiminen. Hänestä tuli tietokonemallintamisen pioneeri työssään, joka alkoi Broden osalta 1950-luvun paikkeilla. Hän liittyi myös vuonna 1946 perustettuun niin kutsuttuun RAND-ohjelmaan.


title: Emanuele Belardi

text: Emanuele Belardi (s. 9. lokakuuta 1977) on italialainen jalkapallomaalivahti, joka edustaa Serie B:ssä pelaavaa Reggina Calciota. Belardi on aiemmin pelannut muun muassa Juventuksessa, jossa hän oli joukkueen kakkosvahti Gianluigi Buffonin takana sekä Udinesessa slovenialaisen Samir Handanovičin kakkosvahtina.


title: Pekka Salo

text: Pekka Salo on suomalainen TV2:n toimittaja ja käsikirjoittaja. Pekka Salo muistetaan muun muassa Karvakuonojen Eno-Elmerinä. Lisäksi Salo on ohjannut ja kirjoittanut "Rölliä" sekä joulukalenteriohjelmaa "Korvatunturin tallin joulu" (1999).


title: Pekka Salo

text: Salo oli myös Pikku Kakkosen ensimmäinen juontaja. Hän juonsi Pikku Kakkosen ensimmäisen lähetyksen 11. tammikuuta 1977. Ransu Karvakuono tuli vuonna 1978 hänen kaverikseen juontamaan. Myös Salon puoliso Maija on juontanut Pikku Kakkosta.


title: Tonje Angelsen

text: Tonje Angelsen (s. 17. tammikuuta 1990 Trondheim) on norjalainen korkeushyppääjä.


title: Tonje Angelsen

text: Angelsen karsiutui loppukilpailusta alle 20-vuotiaiden MM-kilpailuissa 2006 ja 2008, saman ikäluokan EM-kilpailuissa 2009 sekä aikuisten EM-kilpailuissa 2010, sisäratojen EM-kilpailuissa 2011, Daegun MM-kilpailuissa 2011 ja sisäratojen MM-kilpailuissa 2012. Alle 23-vuotiaiden EM-kilpailuissa 2011 hän sijoittui neljänneksi. Euroopan-mestaruuskilpailuissa 2012 hän hyppäsi ennätyksensä 197 cm saavuttaen hopeaa. Lontoon olympialaisissa hän karsiutui loppukilpailusta.


title: Tonje Angelsen

text: Sisäradoilla Angelsenin ennätys on vuonna 2012 hypätty 193 cm.


title: Vjatka (Novgorodin alue)

text: Vjatka () on maalaiskunta ja sen keskuskylä Novgorodin alueen Pestovon piirissä Venäjällä. Se sijaitsee piirin eteläosassa 16 kilometrin päässä Pestovosta. Kylässä on reilut 500 ja kunnassa 700 asukasta (vuonna 2009).


title: Vjatka (Novgorodin alue)

text: Vjatkan kunnan pinta-ala on 100,6 neliökilometriä. Se rajoittuu pohjoisessa Pestovon piirin Ohonaan ja idässä Pestovon maalaiskuntaan, etelässä Tverin alueeseen sekä lännessä Ustjutskojen kuntaan. Pinta-alasta 63,6 % on metsää ja 31,9 % maatalousmaata. Seudun jokia ovat Mologa, Voldomitsa ja Guska.


title: Vjatka (Novgorodin alue)

text: Keskuskylän lisäksi kuntaan kuuluu 11 kylää: Alekseiha, Avdejevo, Bykovo, Evanovo, Fedovo, Gorka, Guski, Karelskoje-Pestovo, Novinka, Sidorovo ja Trebesovo. Vjatkan jälkeen toinen suurempi kylä on vajaan sadan asukkaan Novinka. Kahdessa kylässä ei ole lainkaan vakituista asutusta.


title: Vjatka (Novgorodin alue)

text: Vjatkan kylä mainitaan ensimmäisen kerran Novgorodin Bežetskin viidenneksen verokirjassa vuosina 1550–1551. Vuosisadan lopun kulkutaudit ja 1600-luvun alun sekasorron aika autioittivat alueen lähes kokonaan. Sen jälkeen syntyneestä karjalaisasutuksesta muistuttaa kylännimi "Karelskoje" eli ”karjalainen” Pestovo erotuksena pohjoisempana sijaitsevasta ”venäläisestä” ("Russkoje Pestovo"). Myöhemmin seudulle alettiin perustaa aateliskartanoita. Vjatkan kartanon yhteydessä oli kaksi kirkkoa sekä pienet tiili- ja viinatehtaat.


title: Vjatka (Novgorodin alue)

text: Vjatkan kautta kulkee Pestovon ja Tverin alueen välinen paikallistie. Kylistä on linja-autoyhteys Pestovoon sekä Tverin alueen Lesnojeen. Työvoimasta 82 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (25,9 %), opetusala (25,9 %) ja kauppa (19,0 %). Vjatkassa toimii karjanhoitoon erikoistunut maatalousyritys.


title: Vjatka (Novgorodin alue)

text: Palveluihin kuuluu alakoulu lastentarhoineen, kulttuuritalo, kirjasto, posti, yleinen sauna ja lääkintäasema. Nähtävyyksiä ovat Novinkan pohjoispuolella sijaitsevat kumpuhaudat, 1800-luvulla rakennettu Vjatkan kirkko sekä entisen kartanon puistoalue.


title: Laptevo

text: Laptevo () on maalaiskunta ja sen keskuskylä Novgorodin alueen Pestovon piirissä Venäjällä. Se sijaitsee piirin länsiosassa 35 kilometrin päässä Pestovosta. Kylässä on 240 ja kunnassa reilut 600 asukasta (vuonna 2009).


title: Laptevo

text: Laptevon kunnan pinta-ala on 251,64 neliökilometriä. Se rajoittuu pohjoisessa Pestovon piirin Bogoslovon, idässä Ohonan ja etelässä Ustjutskojen kuntiin sekä lännessä Mošenskojen piiriin. Pinta-alasta 72,8 % on metsää ja 25,4 % erityisaluetta. Seudulla on useita pieniä järviä. Kunnan lounaisosa kuuluu Redrovon rauhoitusalueeseen.


title: Laptevo

text: Keskuskylän lisäksi kuntaan kuuluu 18 kylää: Alehnovo, Anisimovo, Bezzubtsevo, Bolšaja Gorka, Bryzgovo, Fjodorovštšina, Gluhatši, Klešnevo, Korovino, Muravjovo, Myšenets, Nivy, Obornevo, Ohipovo, Sahino, Tšepurino, Tšornoje ja Žarki. Laptevon jälkeen toinen suurempi kylä on reilun sadan asukkaan Bezzubtsevo.


title: Laptevo

text: Kylistä on linja-autoyhteydet Pestovoon. Työvoimasta 63 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (41,1 %), opetusala (28,6 %) sekä kunnallis- ja sosiaalipalvelut (15,2 %). Kunnassa toimii kaksi maitotilaa, yksityinen maatila, korjausverstas, viljavarasto ja sahalaitos.


title: Laptevo

text: Palveluihin kuuluvat Laptevon keskikoulu ja Bezzubtsevon peruskoulu lastentarhoineen sekä molempien kylien kulttuuritalot, kirjastot, postit ja lääkintäasemat. Nähtävyyksiä ovat muinaiset hautapaikat, 1800-luvulla rakennettu Tšornojen kirkko sekä Vasiljevan talo Anisimovon kylässä.


title: Ustjutskoje

text: Ustjutskoje () on maalaiskunta ja sen keskuskylä Novgorodin alueen Pestovon piirissä Venäjällä. Se sijaitsee piirin lounaisosassa 30 kilometrin päässä Pestovosta. Kylässä on vajaat 300 ja kunnassa 1 050 asukasta (vuonna 2009).


title: Ustjutskoje

text: Ustjutskojen kunnan pinta-ala on 282,42 neliökilometriä. Se rajoittuu pohjoisessa Pestovon piirin Laptevon sekä idässä Ohonan ja Vjatkan kuntiin, etelässä Tverin alueeseen sekä lännessä Novgorodin alueen Mošenskojen piiriin. Pinta-alasta 64,9 % on metsää, 24,8 % maatalousmaata ja 4,8 % vesistöjä. Seudulla on useita pieniä järviä. Kunnan luoteisosa kuuluu Redrovon rauhoitusalueeseen.


title: Ustjutskoje

text: Keskuskylän lisäksi kuntaan kuuluu 27 kylää: Anšutino, Barsaniha, Bor, Borki, Dubrovo, Gusevo, Ivankovo, Krutets, Kuzjupino, Lavrovo, Lukinskoje, Malaškino, Nefedjevo, Novoje Muravjevo, Paltsevo, Plavi, Pogorelovo, Popovo, Rybakovo, Stolbskoje, Štšukina Gora, Teterino, Tomarovo, Uloma, Ustje, Ustroiha ja Zujevo. Ustjutskojen jälkeen toiseksi suurin kylä on reilun 150 asukkaan Pogorelovo.


title: Ustjutskoje

text: Ustjutskojen kautta kulkee Borovitšin ja Pestovon välinen maantie. Kylistä on linja-autoyhteydet Pestovoon, Borovitšiin ja Novgorodiin. Työvoimasta 69 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (35,0 %), opetusala (23,8 %) ja rakennustyöt (15,6 %). Kunnassa toimii yksi maatalousyritys sekä joukko sahalaitoksia.


title: Ustjutskoje

text: Palveluihin kuuluvat Ustjutskojen keskikoulu sekä Pogorelovon ja Barsanihan alakoulut lastentarhoineen, kolme kulttuuritaloa ja kirjastoa, neljä postikonttoria sekä kolme lääkintäasemaa. Nähtävyyksiä ovat Ustjen muinaislinna sekä muinaiset asuin- ja hautapaikat.


title: Bogoslovo

text: Bogoslovo () on maalaiskunta ja sen keskuskylä Novgorodin alueen Pestovon piirissä Venäjällä. Se sijaitsee piirin luoteisosassa 35 kilometrin päässä Pestovosta. Kylässä on reilut 200 ja kunnassa 1 400 asukasta (vuonna 2009).


title: Bogoslovo

text: Bogoslovon kunnan pinta-ala on 395,66 neliökilometriä. Se rajoittuu pohjoisessa Vologdan alueeseen, idässä Pestovon maalaiskuntaan, etelässä Ohonan ja Laptevon kuntiin sekä lännessä Novgorodin alueen Hvoinajan piiriin. Pinta-alasta 64,7 % on metsää ja 32,6 % maatalousmaata.


title: Bogoslovo

text: Keskuskylän lisäksi kuntaan kuuluu 53 kylää ja muuta asutuskeskusta: Abrosovon kylä ja asemanseutu, Akinkino, Barygino, Belkovo, Brjakunovo, Dmitrovskojen kylä ja asutus, Dratševo, Dunevkan kylä ja asemanseutu, Dunilovo, Gora, Gorbuhino, Ivlevo, Jeskino, Jezžino, Kirva, Klimovštšina, Kopatševo, Krenitsy, Maklakovo, Makšejeva Gorka, Mankovo, Medvedevo, Mežduretšje, Moskotovo, Nazarjino, Novoje Sihino, Odintsovo, Osipovo, Ostrov, Pankovo, Pirogovo, Pljuštševo, Podlipje, Posjolok, Potulovo, Prokudino, Pustoška, Somino, Sorokino, Staroje Sihino, Stinkino, Tarasovo, Tokarevo, Tytškino, Varahino, Vetka, Vysokovo, Zaretšje sekä kaksi Zarutševjen kylää. Kylistä suurin on reilun 300 asukkaan Brjakunovo. Neljässä kylässä ei ole lainkaan vakituista asutusta. Abrosovon ja Brjakunovon kylähallinnot yhdistettiin Bogoslovoon vuonna 2005.


title: Bogoslovo

text: Kylistä on linja-autoyhteydet Pestovoon. Pietarin ja Moskovan välisellä ohitusradalla on Abrosovon rautatieasema. Työvoimasta 68 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (27,3 %), opetusala (18,6 %) ja jalostus (14,9 %). Kunnassa toimii yksi maatalousyritys, joukko sahalaitoksia sekä korjauspaja.


title: Bogoslovo

text: Palveluihin kuuluvat Bogoslovon keskikoulu ja Brjakunovon peruskoulu lastentarhoineen, Bogoslovon, Brjakunovon ja Abrosovon kulttuuritalot ja kirjastot, viisi postikonttoria ja kolme lääkintäasemaa. Nähtävyyksiä ovat Brjakunovon muinaislinna, muinaiset asuin- ja hautapaikat, Kirvan kirkko, Klimovštšinan ja Zaretšjen kartanoalueet sekä vanhat asuin- ja talousrakennukset.


title: Carita Mäkelä

text: Carita Mäkelä (o.s. Bergström) on suomalainen näyttelijä. Hän on työskennellyt muun muassa Disneyn piirrettyjen elokuvien ääninäyttelijänä.


title: Carita Mäkelä

text: Hänen vanhempansa olivat Matti ja Pirjo Bergström. Hän oli naimisissa näyttelijä Konsta Mäkelän kanssa vuosina 1989–2003.


title: Vjatka (täsmennyssivu)

text: Vjatka tarkoittaa seuraavia asioita:


title: Ignacio Gregorio Larrañaga Lasa

text: Ignacio Gregorio Larrañaga Lasa (4. lokakuuta 1892 Aldaba – 18. helmikuuta 1975) oli espanjalaissyntyinen roomalaiskatolinen piispa. Hänestä tuli kapusiini vuonna 1902, ja hän sai pappisvihkimyksensä 19. huhtikuuta 1919. Hänet nimitettiin Pingliangin prefektiksi Kiinaan 29. huhtikuuta 1930 ja 25. kesäkuuta 1950 sen piispaksi. Piispaksi konsekroinnin suoritti 1. lokakuuta 1950 Antonio Riberi, jota avustivat Simon Zhu Kai-min ja Ignatius Kung Pin-mei.


title: Ignacio Gregorio Larrañaga Lasa

text: Larrañaga Lasa osallistui Vatikaanin toiseen kirkolliskokoukseen. Hän kuoli 82-vuotiaana toimiessaan yhä piispana.


title: Martti Sirén

text: Martti Sirén on suomalainen taikuri. Hän on toiminut pitkään taikuuden ammattilaisena. Sirén on toiminut Kouvolan Taikapäivien yhteydessä pidettävien taikureiden Suomen-mestaruuskisojen tuomarina vuosituhannen vaihteesta ja ollut vuodesta 1999 vuoteen 2016 "Jokeri - Taikuutta taikureille" -lehden päätoimittajana.


title: José María Massia

text: José María Massia (14. tammikuuta 1815 – 1902?) oli espanjalaissyntyinen roomalaiskatolinen piispa. Hänet nimitettiin 17. syyskuuta 1875 Lojan hiippakunnan johtoon Ecuadoriin, ja piispaksi konsekroinnin suoritti 21. syyskuuta 1876 Francisco Orueta y Castrillón, jota avusti Juan María Ambrosio Huerta.


title: José de Haas

text: José de Haas (4. tammikuuta 1877 Eersel – 1. elokuuta 1956) oli alankomaalaissyntyinen roomalaiskatolinen piispa. Hänet vihittiin fransiskaanien papiksi 9. maaliskuuta 1902 ja nimitettiin Araçuaín hiippakunnan johtoon Brasiliaan 20. maaliskuuta 1937. Piispaksi konsekroinnin suoritti 25. heinäkuuta Benedetto Aloisi Masella, jota avustivat Serafim Gomes Jardim da Silva ja Eduardo José Herberhold. De Haas kuoli 79-vuotiaana virassa.


title: Richard Mayo

text: Richard Walden Mayo (12. kesäkuuta 1902 Dorchester, Massachusetts – 10. marraskuuta 1996 Boca Raton, Florida) oli yhdysvaltalainen nykyaikainen viisiottelija ja olympiamitalisti.


title: Richard Mayo

text: Mayo oli West Pointissa miekkailujoukkueen kapteeni ja maastojuoksija, ja hänet johdatti nykyaikaisen viisiottelun pariin William Rose, joka oli lajin ensimmäisiä toimijoita Yhdysvalloissa. Mayo osallistui ensimmäisiin olympialaisiinsa Amsterdamissa 1928, jossa hän oli yhdeksästoista henkilökohtaisessa kisassa. Pettymyksen tuottaneeseen sijoitukseen suurena syynä oli Mayon 37. eli viimeinen sija ratsastusosuudessa. Hän vietti koko vuoden 1931 ratsastuskoulussa Kansasissa ennen Los Angelesin olympiakisoja 1932. Omistautuminen asialle kannatti, sillä kisoissa Mayo sijoittui ratsastuksessa toiseksi ja oli ennen viimeistä lajia kärjessä. Maastojuoksussa hän kuitenkin loukkasi akillesjänteensä ja putosi kokonaiskisan pronssille.


title: Richard Mayo

text: Mayo työskenteli armeijassa ja muun muassa komensi Yhdysvaltain 15. armeijaa Ranskassa toisen maailmansodan aikana. Hän jäi eläkkeelle 1956 prikaatikeneraalin arvonimen kantajana.


title: Seppo Tauriainen

text: Seppo Tauriainen on suomalainen taikuri, klovni ja vatsastapuhuja. Hän esiintyy taiteilijanimellä "Klovni Sebastian". Hän on esiintynyt muun muassa useita kiertueita Sirkus Finlandiassa, Linnanmäellä sekä Oulun Vauhtipuistossa.


title: Seppo Tauriainen

text: Tauriainen on esiintynyt myös useita esiintymisiä sekä kiertueita ulkomailla mm. Ruotsissa, Norjassa, Venäjällä, Amerikassa, Virossa, Belgiassa ja Kiinassa.


title: Seppo Tauriainen

text: Vuonna 2014 hänet palkittiin Kiinassa Wuhanin kansainvälisillä sirkusfestivaaleilla Excellent Award-palkinnolla.


title: ¡Uno!

text: ¡Uno! on Green Dayn yhdeksäs studioalbumi, joka julkaistiin 25. syyskuuta 2012. Se on ensimmäinen kolmen albumin trilogiasta ("¡Uno!" "¡Dos!" "¡Tré!"), jotka julkaistiin 21. syyskuuta 2012, Green Day aloitti uuden materiaalin nauhoittamisen ystävänpäivänä 14. helmikuuta 2012. Ensimmäinen single "Oh Love" julkaistiin 16. heinäkuuta 2012. Albumista on tehty traileri YouTubeen, jossa näkyy albumin kansi. Albumin kappalelista julkaistiin 26. kesäkuuta 2012.


title: ¡Uno!

text: Billie Joe Armstrong kertoi virallisella Twitter-profiilillaan, että bändi alkoi nauhoittaa uutta albumia 14.2.2012. 11.4.2012 bändi kertoi nauhoittavansa kolmen albumin trilogian (¡Uno! ¡Dos! ¡Tré!). Jokaisessa kappaleessa on voimaa ja energiaa ja se tuo Green Dayn suositulle tasolle. Albumien tuottajana toimii bändin pitkäaikainen tuottaja Rob Cavallo, joka on tuottanut Dookien, Insomniacin, Nimrodin ja American Idiotin.


title: ¡Uno!

text:
Kun Billie Joe Armstrongia haastateltiin Rolling Stonessa, Armstrong totesi että heidän uusi albumi olisi erilainen kuin "American Idiot" ja "21st Century Breakdown". Olisi enemmän poppia AC/DCn ja aiemman Beatlesin väliltä. Hän myös lisäsi, että muutama kappale albumilta kuulostaisi garage rockilta ja tanssimusiikilta. Armstrongin mukaan kappale nimeltään "Kill the DJ" olisi lähellä "Straight-up tanssimusiikkia" ja "four-on-the-floor rhythmiä", jota bändi ei ole koskaan tehnyt ennen.
25.6.2012 bändi kertoi, että albumin ensimmäinen single "Oh Love" julkaistaan 16.7.2012


title: Viktor Turin

text: Viktor Aleksandrovitš Turin (, 1895 Pietari, Venäjä – 15. toukokuuta 1945 Moskova, Neuvostoliitto) oli venäläinen käsikirjoittaja ja elokuvaohjaaja. Turin muistetaan parhaiten dokumenttielokuvastaan Turksib (1929).


title: Viktor Turin

text: Turin opiskeli teatteria synnyinkaupungissaan Pietarissa, mutta muutti vuonna 1912 sukulaistensa luokse Yhdysvaltain Bostoniin, jossa hän opiskeli maineikkaassa Massachusetts Institute of Technologyssa (MIT) vuosina 1913-1916. Opiskelujen päätyttyä Turin siirtyi länsirannikolle Hollywoodin ja työskenteli viiden vuoden ajan elokuva-alalla, muun muassa näyttelijänä ja käsikirjoittajana.


title: Viktor Turin

text: Vuonna 1922 Turin palasi synnyinmaahansa, joka oli muuttunut Tsaarin Venäjästä Neuvostoliitoksi. Saman vuonna syntyi esikoisohjaus "Lozungi Oktjabrja", joka oli dokumentti. 1920-1930-luvuilla Turin ohjasi myös näytelmäelokuvia, mutta jälkimaailma muistaa hänet dokumenttielokuvasta Turksib (1929), joka kuvaa todistusvoimaisesti Turkestanin ja Siperian välisen rautatien rakentamista.


title: Viktor Turin

text: Turin ohjasi vielä vuonna 1938 näytelmäelokuvan Baku, joka kertoo Bakun työläisten osallistumisesta vuoden 1905 vallankumoukseen. Viimeiset vuotensa toisen maailmansodan aikana Turin toimi Sojuzintorgkinon neuvonantajana.


title: Viktor Turin

text: Turinin ohjaama Turksib huomattiin nopeasti myös lännessä. Taidokas elokuva vaikutti vahvasti jo 1930-luvulla muun muassa brittiläisiin dokumenttiohjaajiin.


title: Felipe Benito Condurú Pacheco

text: Felipe Benito Condurú Pacheco (18. heinäkuuta 1892 São Bento – 1. lokakuuta 1972) oli brasilialainen roomalaiskatolinen piispa. Hänet vihittiin papiksi 21. marraskuuta 1915 ja nimitettiin Ilhéusin hiippakunnan johtoon 19. huhtikuuta 1941. Piispaksi konsekroinnin suoritti 6. heinäkuuta Benedetto Aloisi Masella, jota avustivat Carlos Carmelo de Vasconcelos Motta ja Francisco de Assis Pires.


title: Felipe Benito Condurú Pacheco

text: Condurú Pacheco sai 7. helmikuuta 1946 nimityksen Parnaíban piispaksi, jona hän toimi, kunnes erosi tehtävistään 17. tammikuuta 1959. Eroamispäivänään hän sai nimityksen Decorianan titulaaripiispaksi, joka hän oli, kunnes kuoli 80-vuotiaana syksyllä 1972.


title: KLH Chomutov

text: Piráti Chomutov on vuonna 1945 perustettu tšekkiläinen jääkiekkojoukkue Tšekin tasavallan Chomutovista. Joukkue pelaa Tšekin Tipsport Extraligassa. Sen kotihalli on SD Aréna, jonka kapasiteetti on 5250 katsojaa. Joukkue aloitti toimintansa 1945, ja jo kaudelle 1950–1951 joukkue onnistui nousemaan Tšekkoslovakian pääsarjatasolle, jossa se pelasi aina kaudelle 1963–1964 asti. Seuraavan kerran joukkue onnistui nousemaan pääsarjaan kaudeksi 1967–1968, mutta putosi saman tien. Saman kohtalon joukkue koki kaudella 1973–1974. Kauden 1983–1984 päätteeksi joukkue tippui Tšekkoslovakian toiseksi korkeimmalta sarjatasolta kolmannelle. Joukkue onnistui nousemaan takaisin toiseksi korkeimmalle tasolle ostettuaan paikan kaudelle 1997–1998. Tuosta kaudesta lähtien joukkue pelasi kyseisessä sarjassa, kunnes kauden 2011–2012 päätteeksi onnistui nousemaan Tšekin O Extraligaan. Kauden 2013-2014 päätteeksi joukkue putosi jälleen Tšekin toiseksi korkeimmalle sarjatasolle 1. Národní Hokejová Ligaan


title: Knattspyrnufélag Reykjavíkur

text: Knattspyrnufélag Reykjavíkur (lyh. KR Reykjavík) on islantilainen urheiluseura, jonka jalkapallojoukkue pelaa maansa pääsarjassa Úrvalsdeildissa. Vuonna 1899 perustettu seura on Islannin vanhin ja menestynein.


title: Knattspyrnufélag Reykjavíkur

text: Jalkapallossa KR voitti heti ensimmäisen Islannin-mestaruuden, josta pelattiin ensimmäisen kerran vuonna 1912. Kaiken kaikkiaan seura on voittanut 25 mestaruutta, joista viimeisin on vuodelta 2011.


title: Knattspyrnufélag Reykjavíkur

text: Seuran koripallojoukkue on voittanut Islannin-mestaruuden 14 kertaa sekä cup-mestaruuden kaksitoista kertaa.


title: Formula 1 -kausi 2013

text: Formula 1 -kausi 2013 oli Formula 1 -sarjan historian 64. maailmanmestaruuskausi. Kyseinen kausi oli myös viimeinen kun sarjassa käytettiin 2,4-litraisia vapaasti hengittäviä V8-moottoreita. Kaudesta 2014 alkaen tallit tulevat käyttämään ympäristöystävällisempiä 1,6-litraisia V6-turbomoottoreita. Kuljettajien maailmanmestaruutta puolusti Sebastian Vettel ja valmistajien mestaruutta Red Bull Racing. Vettel oli ollut kuljettajien ja Red Bull valmistajien mestari kolmena edellisenä vuotena peräkkäin, ja putket jatkuivat tälläkin kaudella. Lisäksi Vettel rikkoi tukun F1-ennätyksiä, kuten eniten pisteitä yhden kauden aikana, eniten peräkkäisiä alusta loppuun johdettuja kilpailuja, eniten peräkkäisiä voittoja yhdellä kaudella (sivuaa Alberto Ascarin kaikkien aikojen ennätysputkea), suurin piste-ero sarjan ensimmäisen ja toisen välillä ja hän myös sivusi Michael Schumacherin yhden kauden voittoennätystä. Kauden melko tasaisesta alusta huolimatta tästä kaudesta tuli Vettelille loppujen lopuksi jopa hiukan ylivoimaisempi kuin kausi 2011.


title: Formula 1 -kausi 2013

text: Kaudella 2013 järjestetään 19 kilpailua. Formula 1 -sarjan kaupalliset oikeudet omistava Bernie Ecclestone on aiemmin sanonut, että kaksikymmentä kilpailua yhdelle kaudelle on maksimi. Kilpailujen lukumäärä on määrätty tallien ja Formula 1 -sarjan järjestävien tahojen välisellä Concorde-sopimuksella. Viimeisin Concorde-sopimus päättyi kauteen 2012, joten yli kahdenkymmenen kilpailun järjestäminen kaudella 2013 olisi ollut mahdollista mikäli tallit ja järjestävät tahot olisivat päässeet siitä sopimukseen. Kauden 2013 kalenteri vahvistettiin 28.9.2012.


title: Formula 1 -kausi 2013

text: Kaudella oli tarkoitus nähdä yksi uusi kilpailu, Amerikan Grand Prix, joka olisi ajettu Hermann Tilken suunnittelemalla radalla New Jerseyssä heinäkuussa Kanadan osakilpailun jälkeen. Järjestäjät eivät kuitenkaan ole täyttäneet kaikkia sopimuksen ehtoja ja kilpailu on lykkääntynyt ainakin vuoteen 2014 saakka.. Jo kesäkuussa 2012 Bernie Ecclestone totesi katuradan rakennustyömaan olevan pahasti kesken ja uskovansa, että kilpailu lykkääntyy vuodella.


title: Formula 1 -kausi 2013

text: Nürburgring tekee paluun kalenteriin vuoden tauon jälkeen Saksan osakilpailun isäntänä. Edellisenä vuonna Saksan Grand Prix ajettiin Hockenheimringillä ratojen vuorotellessa kilpailun isännöintiä. Myös Espanjan Grand Prix oli tarkoitus ajaa kaudesta 2013 lähtien Saksan osakilpailun tavoin vuorovuosina Barcelonassa ja Valenciassa. Kilpailun näyttämönä toimii edelleenkin Circuit de Catalunya Barcelonassa. Valenciassa ei ajeta taloudellisista ongelmista johtuen. Euroopan Grand Prix putoaa pois kalenterista kauden 2012 päätteeksi.


title: Formula 1 -kausi 2013

text: Maaliskuussa 2012 Argentiinan presidentti Cristina Fernández de Kirchner ilmoitti suunnitelmista palauttaa Argentiinan Grand Prix takaisin kalenteriin kolmivuotisella sopimuksella kaudesta 2013 alkaen. Suunniteltu kilpailu ajettaisiin katuradalla Mar del Platan kaupungin alueella, mahdollisesti myös aallonmurtajan harjaa pitkin. Ecclestone vihjaili Argentiinan paluusta jo toukokuussa 2009. Niin ikään Ranskan osakilpailun paluusta neljän vuoden tauon jälkeen on ollut huhuja. Kilpailu voitaisiin mahdollisesti ajaa jatkossa Paul Ricardin radalla Marseillen lähistöllä. Osakilpailulle on toivottu myös toista rataa, jonka kanssa Paul Ricardin rata voisi vuorotella Saksan ja Espanjan osakilpailujen tapaan. Huhtikuussa 2012 Ecclestone ilmoitti Ranskan paluun olevan "sinetöity" ja että se tullaan ajamaan Paul Ricardin radalla. Toukokuussa Ranskan uusi presidentti François Hollande asetti kilpailun tulevaisuuden epävarmaksi samalla hänen puolueensa lobatessa kilpailun paluuta Magny-Coursin radalle. Ecclestone totesi myöhemmin olevan Magny-Coursin paluuta vastaan johtuen muun muassa radan huonoista liikenneyhteyksistä.


title: Formula 1 -kausi 2013

text: Kesäkuussa Ecclestone kertoi suunnittelevansa kilpailua Lontoon ydinkeskustaan. Mahdollisen radan väläytettiin kulkevan jopa kesäolympialaisia varten rakennetun olympiapuiston ja stadionin lävitse. Suunnitelma on kuitenkin ollut hienoisessa vastatuulessa pulmallisten järjestelyrajoitteiden vuoksi. Myöskään Roomassa ei tulla näkemään kaupunkikilpailua ainakaan kaudella 2013. Kilpailu lisättiin kalenteriin jo maaliskuussa 2010, mutta paikallisen innostuksen puuttuessa ja poliittisten paineiden vuoksi kilpailu peruttiin tammikuussa 2011. Sen sijaan kaupunki päätti hakea vuoden 2020 kesäolympialaisia, mikä lopulta peruttiin sekin.


title: Formula 1 -kausi 2013

text: Saksan Grand Prix oli tarkoitus ajaa 21. heinäkuuta, mutta FIA siirsi sen ajankohtaa saadakseen tilaa ylimääräiselle osakilpailulle Euroopassa. Bernie Ecclestone oli aikaisemmin ilmoittanut haluavansa Turkin Grand Prix:n takaisin kalenteriin sen pudottua pois kaudeksi .


title: Rodney Dangerfield

text: Rodney Dangerfield (syntyjään Jacob Cohen, s. 22. marraskuuta 1921 New York – k. 5. lokakuuta 2004 Los Angeles) oli yhdysvaltalainen koomikko ja näyttelijä. Hänet tunnetaan erityisesti tavaramerkkilauseestaan "Minua ei yhtään arvosteta" ("I don't get no respect"), jonka itsesääliteeman ympärille hänen komediansa yleensä rakentui.


title: Rodney Dangerfield

text: Dangerfield syntyi Jacob Cohenina New Yorkin Long Islandilla juutalaiseen perheeseen ja kasvoi Queensin kaupunginosassa. Hänen suhteensa kumpaankin vanhempaansa oli etäinen, ja lopulta vanhemmat erosivat ja Jacob jäi äitinsä hoiviin. Dangerfield sanoo tunteneensa nuorena alemmuutta ja hakeneensa hyväksyntää kaveripiirissään olemalla hauska.


title: Rodney Dangerfield

text: Dangerfield aloitti stand up -koomikon uransa ensimmäisen kerran 19-vuotiaana vaihdettuaan ensin nimekseen Jack Roy, mutta ei saavuttanut mainittavaa menestystä. Mentyään 27-vuotiaana naimisiin hän lopetti esiintymisen 15 vuodeksi pystyäkseen elättämään perheensä. 42-vuotiaana hän palasi komedian pariin taiteilijanimellä Rodney Dangerfield ja alkoi saavuttaa menestystä. Dangerfield esiintyi useasti The Ed Sullivan Show'ssa ja etenkin The Tonight Show'ssa. Tärkeä syy hänen menestykseensä oli hänen keksimällään lentävällä lauseella "I don't get no respect", jonka avulla hän loi itselleen imagon, johon kuulijat pystyivät samastumaan.


title: Rodney Dangerfield

text: Dangerfieldin ensimmäinen elokuvarooli oli vuonna 1971 elokuvassa "The Projectionist". Hänen tunnetuin elokuvansa oli "Latvasta laho" (1980) yhdessä Chevy Chasen, Ted Knightin ja Bill Murrayn kanssa. Elokuvamenestyksestään huolimatta hän nautti kuitenkin aina eniten stand up -komedian tekemisestä, koska vain sen kautta hän pystyi saamaan välittömän kontaktin yleisöönsä.


title: Rodney Dangerfield

text: Dangerfield voitti vuoden 1980 parhaan komediaäänitteen Grammy-palkinnon levystään "No Respect". Hän julkaisi vuonna 2004 omaelämäkerran "It's Not Easy Bein' Me: A Lifetime of No Respect but Plenty of Sex and Drugs", ja jatkoi aktiivista ja menestyksekästä esiintymistä kuolemaansa asti.


title: Rodney Dangerfield

text: Dangerfield oli kahdesti naimisissa, ja hänellä on yksi tytär ja yksi poika. Hän kuoli vuonna 2004 sydänleikkauksen komplikaatioihin Los Angelesissa.


title: Liitopuku

text: Liitopuku on puku, jota käytetään laskuvarjo- ja BASE-hypyissä. Liitopuku antaa hyppääjälle mahdollisuuden pitkään vaakalentoon hypyn aikana. Puvun avulla taitava lentäjä pystyy säätelemään nopeuttaan huomattavasti. Liitopuvussa käden ja kyljen sekä jalkojen välissä on tunnelirakenteiset ”siivet”, jotka kehittävät nostovoimaa. Siivet matkivat rakenteeltaan laskuvarjoa.


title: Liitopuku

text: Ensimmäiset liitopuvut kehitettiin 1930-luvulla. 1960-luvulla maailmaa kiersivät ns. Bird-manit, jotka järjestivät näytöksiä. Tuolloin puvun käyttö oli vaarallisempaa, sillä 75 hyppääjästä, jotka käyttivät kyseistä pukua, 72 kuoli. Näytökset olivatkin suosittuja luultavasti juuri tästä vaarallisesta luonteestaan.


title: Liitopuku

text: Ilmailuliitto edellyttää liitopuvun käyttäjältä C-lisenssiä laskuvarjohypyssä, joka tarkoittaa vähintään 200 hyppyä sekä SIL ry:n (Suomen ilmailuliitto ry) tai liitopukuvalmistajan hyväksymän liitopukukouluttajan suorittamaa koulutusta, jonka hyppääjä on suorittanut. Suositellaan, että liitopuvun käyttäjän tulee olla kokenut ja harjaantunut hyppääjä, sillä kuolemaan johtaneita turmia liitopuvun kanssa tapahtuu nykypäivinäkin. Yksi taitavimpana ja kokeneimpana laskuvarjo- ja BASE-hyppääjänä tunnettu australialainen Dwain Weston kuoli vuonna 2003, ja yhdeksi syyksi luettiin hänen kokemattomuutensa liitopuvun käytössä. Ranskalainen Patrick de Gayardon, jolla oli mittavaa kokemusta liitopuvulla hyppäämisestä menehtyi vuonna 1998, hypätessään liitopuvulla, kylläkin testitilanteessa.


title: Austin Rivers

text: Austin James Rivers (s. 1. elokuuta 1992 Santa Monica, Kalifornia) on yhdysvaltalainen koripalloilija, pelipaikaltaan heittävä takamies. Hän pelaa NBA-seura Phoenix Sunsissa. Hänet varattiin kymmenentenä pelaajana ensimmäisellä kierroksella.


title: Austin Rivers

text: Ennen ammattilaisuraansa Rivers pelasi neljä kautta (2007–2011) floridalaisen Winter Park High Schoolin joukkueessa ja yhden kauden (2011–2012) pohjoiscarolinalaisen Duken yliopiston joukkueessa.


title: Austin Rivers

text: Vuonna 2012 alkaneella ammattilaisurallaan Rivers on edustanut New Orleans Hornetsia, joka vaihtoi nimensä New Orleans Pelicansiksi, tammikuusta 2015 Los Angeles Clippersiä sekä kesästä 2018 alkaen Washington Wizardsia. Joulukuussa 2018 hän siirtyi Phoenix Sunsiin.


title: Austin Rivers

text: Riversin isä, Doc Rivers, on entinen ammattilaiskoripalloilija ja NBA-seura Los Angeles Clippersin päävalmentaja. Tammikuussa 2015 Austin Riversistä tuli ensimmäinen isänsä valmentamassa joukkueessa pelannut NBA-pelaaja.


title: Koripallon naisten I-divisioona

text: Naisten I-divisioona on Suomen toiseksi korkein sarjataso naisten koripallossa. Kaudella 2014–2015 runkosarjan neljä parasta pelasivat pudotuspelit, joissa kohtasivat Puhuttaret Vantaalta, Espoo Basket Team, BC Nokia sekä Helmi Basket Helsingistä. Loppuottelusarjassa kohtasivat Puhuttaret sekä Espoo Basket Team. Sekä välierät että loppuottelut pelattiin paras viidestä -järjestelmällä. Espoo Basket Team voitti finaalisarjan puhtaasti 0–3 ja nousi tulevalle kaudelle Naisten Korisliigaan. Runkosarjan viimeinen HoNsU Jyväskylä putosi keskisen alueen II-divisioonaan.


title: Koripallon naisten I-divisioona

text: ↓ = putoaminen Korisliigasta, ↑ = nousu II-divisioonasta


title: Harrison Barnes

text: Harrison Bryce Jordan Barnes (s. 30. toukokuuta 1992 Ames, Iowa) on yhdysvaltalainen koripalloilija, pelipaikaltaan pieni laitahyökkääjä. Barnes pelasi yliopistokoripalloa Pohjois-Carolinan yliopiston joukkueessa ja edusti tämän jälkeen neljän kauden ajan NBA-joukkue Golden State Warriorsia. Heinäkuussa 2016 hän siirtyi Dallas Mavericksiin.


title: Harrison Barnes

text: Barnes oli yksi 14:stä paikan päälle kutsutusta pelaajasta. Golden State Warriors varasi hänet ensimmäisen kierroksen seitsemännellä varausvuorolla. Barnes voitti Warriorsissa NBA:n mestaruuden vuonna 2015.


title: Harrison Barnes

text: Kesäkuussa 2016 Barnes valittiin Yhdysvaltain olympiajoukkueeseen Rio de Janeiroon. Yhdysvallat voitti Riossa olympiakultaa.


title: Harrison Barnes

text: Barnes on toisen Warriorsissa samaan aikaan pelanneen pelaajan Andre Iguodalan tavoin absolutisti eli ei käytä lainkaan alkoholia. Barnes teki elämänsä siihen mennessä ainoan poikkeuksen periaatteeseensa vuoden 2015 mestaruusjuhlissa.


title: Sera Gamble

text: Sera Gamble (s. 20. syyskuuta 1983) on yhdysvaltalainen televisiokäsikirjoittaja ja -tuottaja, joka tunnetaan parhaiten televisiosarjan "Supernatural" tuottajana. Gamble toimi sarjan pyörittäjänä sen kuudennen ja seitsemännen tuotantokauden ajan.


title: Thomas Robinson

text: Thomas Earl Robinson (s. 17. maaliskuuta 1991 Washington, D.C.) on yhdysvaltalainen koripalloilija, pelipaikaltaan pieni laitahyökkääjä. Hän pelaa tällä hetkellä NBA-liigan Houston Rocketsissa. Robinson oli vuoden viides varaus.


title: Thomas Robinson

text: Yliopistokoripalloa Kansasin yliopiston joukkueessa pelannut Robinson oli yksi neljästätoista vuoden 2012 varaustilaisuuteen NBA:n paikan päälle kutsumasta pelaajasta. Sacramento Kings varasi hänet tilaisuuden ensimmäisellä kierroksella, viidentenä pelaajana.


title: Thomas Robinson

text: Helmikuussa 2013 Robinson siirtyi kesken tulokaskautensa Houston Rocketsiin pelaajakaupassa, jossa Rockets sai hänen lisäkseen Francisco Garcían sekä Tyler Honeycuttin ja jossa Kingsiin siirtyivät Cole Aldrich, Toney Douglas sekä Patrick Patterson. Robinson oli ehtinyt pelata Kingsissä 51 ottelua keskiarvoin 4,8 pistettä ja 4,7 levypalloa per ottelu.


title: Tyler Zeller

text: Tyler Paul Zeller (s. 17. tammikuuta 1990 Visalia, Kalifornia) on yhdysvaltalainen koripalloilija, pelipaikaltaan pieni laitahyökkääjä. Hän on edustanut NBA-liigassa Cleveland Cavaliersia 2012–2014, Boston Celticsia 2014–2017, Brooklyn Netsiä 2017–2018 sekä Milwaukee Bucksia vuonna 2018.


title: Tyler Zeller

text: Zellerin veljet, Cody Zeller ja Luke Zeller ovat myös koripalloilijoita. Veljeksistä nuorin, Cody, varattiin neljäntenä vuoden .


title: Tyler Zeller

text: Yliopistokoripalloa Pohjois-Carolinan yliopiston joukkueessa pelannut Zeller oli yksi 14:stä NBA:n paikan päälle kutsumasta pelaajasta, yhdessä joukkuetovereidensa Harrison Barnesin ja John Hensonin kanssa. Hän varattiin tilaisuudessa 17. pelaajana.


title: Jared Sullinger

text: Jared Sullinger (s. 4. maaliskuuta 1992, Columbus, Ohio) on yhdysvaltalainen koripalloilija, pelipaikaltaan iso laitahyökkääjä. Hän on edustanut NBA-liigan Boston Celticsiä sekä Toronto Raptorsia. Ennen ammattilaisuraansa Sullinger pelasi yliopistokoripalloa Ohion valtionyliopiston joukkueessa.


title: Jared Sullinger

text: Sullingeria pidettiin pitkään varmana kärkipään varauksena vuoden . Kuitenkin ennen tilaisuutta ilmenneet selkäongelmat laskivat hänen osakkeitaan huomattavasti, eikä NBA myöskään kutsunut häntä paikan päälle 14 kärkipään pelaajan joukkoon.


title: Jared Sullinger

text: Sullingerin varausajankohdaksi veikattiin ennen tilaisuutta ensimmäisen kierroksen loppupäätä tai toisen kierroksen alkua. Hänet varattiin lopulta ensimmäisen kierroksen 21. pelaajana.


title: Bradley Beal

text: Bradley Emmanuel Beal (s. 28. kesäkuuta 1993, St. Louis, Missouri) on yhdysvaltalainen koripalloilija, pelipaikaltaan heittävä takamies. Hän pelaa tällä hetkellä NBA-liigan Washington Wizardsissa.


title: Bradley Beal

text: Yliopistokoripalloa Floridan yliopiston joukkueessa pelannut Beal oli yksi 14:stä vuoden 2012 varaustilaisuuteen NBA:n paikan päälle kutsumasta pelaajasta. Washington Wizards varasi hänet ensimmäisellä kierroksella, koko kolmantena pelaajana.


title: Albrunsola

text: Albrunsola (, tai "Bocchetta d’Arbola") on alppisola, joka yhdistää Italian ja Sveitsin. Tarkemmin sanottuna se yhdistää Sveitsin Valaisin kantonissa sijaitsevan Binnin kunnan Italian Piemontessa sijaitsevaan Bacenon kuntaan. Sen korkein kohta on 2 409 metrin korkeudessa meren pinnasta. Solassa ei ole tietä.


title: Albrunsola

text: Albrunin sola sijaitsee Lepontisilla Alpeilla Simploninsolan ja Sankt Gotthardin solan välillä.


title: Souza

text: Souza tai de Souza on muun muassa seuraavien henkilöiden sukunimi:


title: HMS Drake (1901)

text: HMS Drake oli Britannian kuninkaallisen laivaston Drake-luokan panssariristeilijä, joka palveli ensimmäisessä maailmansodassa.


title: HMS Drake (1901)

text: Alus tilattiin Pembroken telakalta. Sen köli laskettiin 24. huhtikuuta 1899 ja alus laskettiin vesille 5. maaliskuuta 1901. Alus valmistui 13. tammikuuta 1903.


title: HMS Drake (1901)

text: Alus palveli ennen ensimmäistä maailmansotaa pääasiassa kotivesillä. Se oli Atlantin laivaston 2. risteilijälaivueen lippulaivana 1906, mistä se siirrettiin 1908 1. risteilijälaivueen lippulaivaksi. Alus siirrettiin 1910 Kotilaivaston 5. risteilijälaivueeseen. Se siirrettiin reserviin Portsmouthissa 1913, mutta alus palautettiin palvelukseen heinäkuussa 1914 testattaessa liikekannallepanoa.


title: HMS Drake (1901)

text: Tammikuussa 1915 alus liitettiin Suuren laivaston 6. risteilijälaivueeseen, mistä se siirrettiin lokakuussa telakalle huollettavaksi. Vuodesta 1916 alkaen alus suojasi saattueita Atlantilla, mistä se siirrettiin modernisoitavaksi. Aluksen kaikki alarungon kuuden tuuman tykkien kasematit poistettiin ja sen yläkannelle sijoitettiin neljä kuuden tuuman kilvin varustettua tykkiä. Saksan keisarikunnan laivaston sukellusvene "SM U-79" upotti aluksen torpedoimalla 2. lokakuuta 1917 Pohjois-Irlannin rannikolla Rathlinin saaren edustalla. Alus kulki vielä Rathlinin salmeen upoten pienin miehistötappioin. Aluksen hylyn tuhoaminen alkoi 1970-luvulla.


title: HMS King Alfred (1901)

text: HMS King Alfred oli Britannian kuninkaallisen laivaston Drake-luokan panssariristeilijä, joka palveli ensimmäisessä maailmansodassa.


title: HMS King Alfred (1901)

text: Alus tilattiin Vickersiltä Barrow-in-Furnessista. Sen köli laskettiin 11. elokuuta 1899 ja alus laskettiin vesille 28. lokakuuta 1901. Alus valmistui 22. joulukuuta 1903.


title: HMS King Alfred (1901)

text: Alus otettiin palvelukseen tammikuussa 1906 Kiinan laivastoaseman lippulaivana, missä tehtävässä se oli vuoteen 1913, jolloin "HMS Minotaur" vapautti sen. Palattuaan Britteinsaarille alus siirrettiin reserviin Portsmouthissa ja se palasi palvelukseen heinäkuussa 1914 kokeiltaessa liikekannallepanoa, jolloin se sijoitettiin 6. risteilijälaivueeseen. Alus siirrettiin Suuren laivaston 9. risteilijälaivueeseen lokakuussa 1915.


title: HMS King Alfred (1901)

text: Vuonna 1917 alus suojasi Atlantin saattueita ja tammikuussa alus yhdessä sisaraluksensa "HMS Leviathanin" kanssa suojasi Yhdysvaltain joukkojen kuljetuksia Eurooppaan. Sodan päätyttyä alus poistettiin palveluksesta ja se myytiin 1920 romutettavaksi.


title: HMS Leviathan (1901)

text: HMS Leviathan oli Britannian kuninkaallisen laivaston Drake-luokan panssariristeilijä, joka palveli ensimmäisessä maailmansodassa.


title: HMS Leviathan (1901)

text: Alus tilattiin John Brown and Companyltä Clydebankistä. Sen köli laskettiin 30. marraskuuta 1899 ja alus laskettiin vesille 3. heinäkuuta 1901. Alus valmistui 16. kesäkuuta 1903.


title: HMS Leviathan (1901)

text: Alus sijoitettiin palvelukseen otettaessa Kiinan laivastoasemalle, mistä se siirrettiin 1904 Välimeren laivastoon. Alus palasi Britteinsaarille vuoden 1906 lopulla, jolloin se siirrettiin telakalle modernisoitavaksi. Telakalta palattuaan 1907 alus liitettiin 7. risteilijälaivueeseen, josta se siirrettiin vuotta myöhemmin reserviin palatakseen 1909 palvelukseen 4. risteilijälaivueeseen.


title: HMS Leviathan (1901)

text: Alus oli 1913 Chathamin reservissä, josta se palasi heinäkuussa 1914 liikekannallepanoa testattaessa palvelukseen liittyen 6. risteilijälaivueeseen ensimmäisen maailmansodan alkaessa. Joulukuussa alus siirrettiin 5. risteilijälaivueeseen, mistä sen vapautti "HMS Defence" tammikuussa 1915. Alus palasi 6. risteilijälaivueeseen. Lokakuussa 1915 alus sijoitettiin Pohjois-Amerikan ja Länsi-Intian aseman lippulaivaksi. Se palasi samaan tehtävään tammikuussa 1918, kunnes alus poistettiin palveluksesta 1919 sijoitettuna reserviin. Se myytiin 1920 romutettavaksi.


title: Mies kylmästä

text: Mies kylmästä () on John le Carrén vakoiluromaani vuodelta 1963. Teos, jolla le Carré teki kansainvälisen läpimurron, on kuvaus kylmän sodan aikaisista lännen vakoilumenetelmistä, jotka ovat ristiriidassa läntisten demokratiaihanteiden ja arvojen kanssa. Teoksen on suomentanut Antti Salomaa ja suomennoksen julkaisi vuonna 1964 Weilin + Göös.


title: Mies kylmästä

text: Kirjan pohjalta ohjasi Martin Ritt elokuvan "Vakoilija kylmästä" (1965).


title: HMS Hood (1891)

text: HMS Hood oli Britannian kuninkaallisen laivaston Royal Sovereign -luokan toisen luokan predreadnought-taistelulaiva. Alus poikkesi muista luokkansa aluksista siten, että tykkien barbetti-tuliasemat oli korvattu tykkitornein ja aluksen vapaata korkeutta oli laskettu.


title: HMS Hood (1891)

text: Alus tilattiin Chathamin telakalta ja sen köli laskettiin 17. elokuuta 1889. Alus laskettiin vesille 30. heinäkuuta 1891 ja se otettiin palvelukseen 1. kesäkuuta 1893.


title: HMS Hood (1891)

text: Alus palveli Välimeren laivastossa. Aluksen neljä vesirajan yläpuolista torpedoputkea poistettiin vuonna 1903. Siitä tehtiin vastaanottoalus Queenstowniin vuonna 1910, jolloin sen kuuden tuuman tykit poistettiin. Alus siirrettiin maalilaivaksi vuonna 1911 testattaessa alusten vedenalaista suojaa, kunnes se upotettiin Portlandissa sulkulaivaksi vuonna 1914. Räjähdetestien tuloksena aluksesta tuli ensimmäinen alus, johon asennettiin torpedovyö.


title: Alex Murphy

text: Alex Murphy (s. 3. kesäkuuta 1993) on yhdysvaltalais-suomalainen koripalloilija. Hän edusti Yhdysvaltain yliopistosarja NCAA:ssa Duke Universityä josta siirtyi kesken kolmannen kautensa Floridan yliopiston Florida Gators-joukkueeseen. Viimeisen yliopistokautensa Murphy edusti Northeasternia. Hän on pelannut myös Suomen miesten maajoukkueessa.


title: Alex Murphy

text: Murphy harjoitteli Duken yliopiston joukkueen mukana kauden 2011–2012 muttei "redshirt"-pelaajana pelannut. Hänellä oli jäljellä neljä kautta edustusoikeutta Duken joukkueessa.


title: Alex Murphy

text: Murphy pelasi kauden 2012-2013 Duke Blue Devilsin riveissä esiintyen 31 ottelussa 6,3 minuutin peliaika-keskiarvolla tehden 2,1 pistettä ottelua kohti. Kaudella 2013-2014 hän esiintyi viidessä ottelussa tehden 1,0 pistettä ottelua kohti kunnes 6. joulukuuta hän ilmoitti lähtevänsä Duken joukkueesta kesken kauden.


title: Alex Murphy

text: Joulukuussa 2013 Murphy kertoi ESPN:n haastattelussa siirtyvänsä Floridan yliopiston joukkueeseen, jossa hänen Erik-isoveljensä aikaisemmin pelasi. Floridan yliopisto vahvisti Murphyn siirtymisen Gatorsiin 19.joulukuuta.


title: Alex Murphy

text: Murphyn siirtokarenssi kesti 12 kuukauden ajan, ja hän pelasi ensimmäisen ottelunsa Floridan yliopiston joukkueessa 20. joulukuuta 2014. Floridan-debyyttiottelussaan Murphy teki yhdeksän pistettä, otti neljä levypalloa ja torjui kaksi heitonyritystä.


title: Alex Murphy

text: Murphy oli loukkaantumisen vuoksi pelaamatta loppuvuodesta 2015 useiden viikkojen ajan.


title: Alex Murphy

text: Murphyn NCAA-tilastot


title: Alex Murphy

text: Elokuussa 2017 Murphy siirtyi ammattilaiseksi Eurooppaan, suomalaiseen Joensuun Katajaan.


title: Alex Murphy

text: Heinäkuussa 2018 Murphy siirtyi Unkarin pääsarjassa pelanneeseen Szolnoki Olaj’hin. Murphy sai alaraajavamman, joka esti häntä pelaamasta, joten hänen sopimuksensa purettiin joulukuussa 2018.


title: Alex Murphy

text: Murphy pelasi ensimmäisen nuorten maaottelunsa 27. kesäkuuta 2012, jolloin hänen edustamansa Suomen alle 20-vuotiaiden maajoukkue voitti Viron. Murphy pelasi ottelussa 28 minuuttia tehden 36 pistettä ja ottaen 9 levypalloa. Hänen maajoukkuedebyyttinsä oli kaikkien aikojen paras Suomen koripallomaajoukkueiden historiassa kumpikin sukupuoli huomioon otettuna. Suomen miesten maajoukkueen päävalmentaja Henrik Dettmann pyysi Murphyä miesten maajoukkueen harjoituksiin tämän pelattua alle 20-vuotiaiden maajoukkueessa neljä ottelua. Murphy kieltäytyi todeten "olevan selvä, että tiedän pelaavani myöhemmin myös miesten joukkueessa". Hän edusti Suomea vuoden 2015 kesäuniversiadeissa.


title: Alex Murphy

text: Murphy debytoi Suomen miesten maajoukkueessa 29. heinäkuuta 2017, jolloin hän teki Tampereella Latviaa vastaan kolme pistettä.


title: Alex Murphy

text: Urheilusanomien toimittaja kuvaili Murphyä alkuvuodesta 2015 nelospaikan (iso laitahyökkääjä) pelaajaksi, joka liikkuu pelipaikkaansa nähden hyvin. Tämä auttaa häntä mahdollisesti Suomen maajoukkueessa palloskriinien puolustamisessa. Hyökkäyspäässä Murphy pystyy ajollaan ohittamaan monet nelospaikan pelaajat. Ns. levittäväksi neloseksi Murphyn on kritisoitu heittävän kolmen pisteen heittonsa riittämättömän tarkasti.


title: Alex Murphy

text: Murphyllä on sekä Suomen että Yhdysvaltain kansalaisuus. Hänen isänsä Jay Murphy pelasi koripalloa NBA:ssa ja äiti Päivi Murphy Suomessa ja Ruotsissa. Murphyn veli Erik Murphy on myös koripalloilija, samoin veljessarjan nuorimmainen Tomas Murphy.


title: HMS Royal Oak (1892)

text: HMS Royal Oak oli Britannian kuninkaallisen laivaston Royal Sovereign -luokan toisen luokan predreadnought-taistelulaiva.


title: HMS Royal Oak (1892)

text: Alus tilattiin Laird, Son & Companyltä ja sen köli laskettiin 29. toukokuuta 1890. Alus laskettiin vesille 5. marraskuuta 1892 ja se valmistui kesäkuussa 1894.


title: HMS Royal Oak (1892)

text: Alus myytiin romutettavaksi vuonna 1914.


title: HMS Resolution (1892)

text: HMS Resolution oli Britannian kuninkaallisen laivaston Royal Sovereign -luokan toisen luokan predreadnought-taistelulaiva.


title: HMS Resolution (1892)

text: Alus tilattiin Palmers Shipbuilding and Iron Companyltä Jarrowista ja sen köli laskettiin 14. kesäkuuta 1890. Alus laskettiin vesille 28. toukokuuta 1892 ja se valmistui marraskuussa 1893.


title: HMS Resolution (1892)


title: HMS Repulse (1892)

text: HMS Repulse oli Britannian kuninkaallisen laivaston Royal Sovereign -luokan toisen luokan predreadnought-taistelulaiva.


title: HMS Repulse (1892)

text: Alus tilattiin Pembroken telakalta ja sen köli laskettiin 1. tammikuuta 1890. Alus laskettiin vesille 27. helmikuuta 1892 ja se valmistui huhtikuussa 1894.


title: HMS Repulse (1892)

text: Alus myytiin romutettavaksi vuonna 1911.


title: HMS Ramillies (1892)

text: HMS Ramillies oli Britannian kuninkaallisen laivaston vuonna 1892 vesillelaskettu Royal Sovereign -luokan toisen luokan predreadnought-taistelulaiva.


title: HMS Ramillies (1892)

text: Alus tilattiin J. & G. Thomsonilta Clydebankistä ja sen köli laskettiin 11. elokuuta 1890. Alus laskettiin vesille 1. maaliskuuta 1892 ja se valmistui lokakuussa 1893.


title: HMS Ramillies (1892)

text: Alus myytiin romutettavaksi vuonna 1913.


title: Euroopan kylmäaalto 2012

text: Euroopan kylmäaalto 2012 oli kylmä aalto, joka alkoi 27. tammikuuta 2012 ja toi lunta sekä kylmiä lämpötiloja suureen osaan Eurooppaa. Koko aallossa raportoitiin saaneen surmansa 824 ihmistä. Erittäin kylmiä lämpötiloja mitattiin monin paikoin Itä-Euroopan maissa, joissa lämpötila laski jopa alle −35 asteen. Koko kylmyysaallon matalin lämpötila, −42,7 astetta, mitattiin Suomessa.


title: HMS Royal Sovereign (1891)

text: HMS Royal Sovereign oli Britannian kuninkaallisen laivaston Royal Sovereign -luokan toisen luokan predreadnought-taistelulaiva.


title: HMS Royal Sovereign (1891)

text: Alus tilattiin Portsmouthin telakalta ja sen köli laskettiin 30. syyskuuta 1889. Alus laskettiin vesille 26. helmikuuta 1891 kumminaan kuningatar Viktoria. Vesille laskettaessa alus oli kuninkaallisen laivaston suurin. Alus liitettiin laivastoon 31. toukokuuta 1892.


title: HMS Royal Sovereign (1891)

text: Alus liitettiin palvelukseen otettaessa Kanaalin laivastoon, jonka lippulaivana se oli joulukuuhun 1895 saakka. Alus teki vuonna 1895 laivastovierailun Kieliin. Vuonna 1897 alus siirrettiin Välimeren laivastoon, jossa se oli aina vuoteen 1902 saakka. Elokuussa 1902 "Royal Sovereign" oli kruunajaisten laivastokatselmuksessa Spitheadissä laivaston lippulaivana, minkä jälkeen se sijoitettiin vartiolaivaksi Portsmouthiin.


title: HMS Royal Sovereign (1891)

text: Vartiolaivana alus palveli vuoteen 1905 saakka ollen 1903-1904 telakalla modernisoitavana. Se siirrettiin vuonna 1905 reserviin, missä alus oli poistolistalle sijoittamiseensa saakka vuonna 1911. Alus myytiin lokakuussa 1913 40 000 punnalla Clarkson Companylle, joka myi sen edelleen romutettavaksi Italiaan G. B. Berterellelle.


title: Whitney Cummings

text: Whitney Cummings (s. 4. syyskuuta 1982 Washington DC) on yhdysvaltalainen stand up -koomikko. Hänet tunnetaan parhaiten omasta sitcomistaan "Whitney", sekä useista stand up -esiintymisistään etenkin Comedy Central -kanavalla. Cummingsin komedia käsittelee usein miesten ja naisten suhteita ja deittailua.


title: Whitney Cummings

text: Cummings kasvoi Washington DC:ssä ja opiskeli Pennsylvanian yliopistossa. Hän aloitti stand up -koomikon uransa vuonna 2004 ja sai pian ensimmäisen televisioroolinsa MTV:n sarjassa Punk'd. Vuonna 2008 Cummings pääsi HBO:n stand-up-ohjelmaan "Down and Dirty with Jim Norton", ja vuonna 2009 hän julkaisi ensimmäisen komedialevynsä "Emotional Ninja". Vuodesta 2010 lähtien Cummings on esiintynyt Comedy Centralilla omassa tunnin stand up -show’ssaan "Money Shot" ja esiintynyt useassa Comedy Centralin roastissa.


title: Whitney Cummings

text: Vuonna 2011 Cummings loi NBC:lle oman sitcominsa "Whitney", jossa hän esittää myös pääosaa. Hän oli lisäksi luomassa NBC:n sitcomia "Tyhjätaskut" (). Vuosina 2012 - 2013 Cummings teki oman viikoittaista talk show’ta "Love You, Mean It With Whitney Cummings" E!-kanavalla.


title: SLK

text: SLK tarkoittaa seuraavia asioita:


title: Trafalgar-luokka (taistelulaiva)

text: Trafalgar-luokka oli Britannian Kuninkaallisen laivaston ironcladtaistelulaivaluokka, johon kuului kaksi 1800-luvun lopulla valmistettua alusta. Luokan alukset nimettiin Napoleonin sotien voitokkaiden Horatio Nelsonin johtamien taisteluiden mukaan.


title: Trafalgar-luokka (taistelulaiva)

text: Alukset suunnitteli William Henry White ja ne olivat Admiral- ja Victoria-luokista saatujen kokemusten mukaan paranneltuja aluksia. Niiden uppouma oli suurempi, mikä mahdollisti paremman suojan. Saman aikaisesti niissä kuitenkin pienennettiin panssaroitua aluetta, jotta keskilaivan panssarivyön paksuutta voitiin kasvattaa.


title: Trafalgar-luokka (taistelulaiva)

text: Alusten apuaseiksi piti alkuperäisen suunnitelman mukaan asentaa kahdeksan viiden tuuman tykkiä, mutta ne vaihdettiin paremmin torpedoveneiden torjuntaan soveltuvaan kuuteen 4,7 tuuman pikatykkiin. Apuaseiden vaihto kasvatti uppoumaa 60 tonnilla, minkä syynä oli lähinnä kasvanut ammustarve. Muutokset johtivat lopulta 600 tonnin ylipainoon, mikä kasvatti syväystä jalalla.


title: Karhunpesäkivi

text: Karhunpesäkivi on Inarin Myössäjärvellä Ivalo–Inari-maantien varrella sijaitseva suuri siirtolohkare, joka on sisältä ontto. Karhunpesäkivi on Suomen suurin tafoni, joka on syntynyt kiven sisuksen rapautuessa vähitellen veden ja lämpötilavaihteluiden vaikutuksesta. Onkalon seinämillä ja katossa on kennomaista pintaa, joka syntyy heikomman kiviaineksen rapautuessa pois vahvemman ympäriltä. Karhunpesäkiven onkalo ei siis ole nurin päin kääntynyt hiidenkirnu, kuten joissakin lähteissä väitetään. Karhunpesäkiven luokse johtaa polku ja sisällä olevaan luolaan pääsee kiven juurella olevasta aukosta.


title: Karhunpesäkivi

text: Kiven kerrotaan saaneen nimensä siitä, että lumimyrskyssä eksynyt lappalainen oli mennyt luolaan suojaan ja nukahtanut sinne. Herättyään hän huomasi, että samassa luolassa oli talviuntaan viettävä karhu. Karhu ei onneksi herännyt ja mies pääsi poistumaan luolasta myrskyn laannuttua.


title: Bykovo

text: Bykovo () on maalaiskunta ja sen keskuskylä Novgorodin alueen Pestovon piirissä Venäjällä. Se sijaitsee piirin itäosassa 35 kilometrin päässä Pestovosta. Kylässä on reilut 400 ja kunnassa 1 100 asukasta (vuonna 2009).


title: Bykovo

text: Bykovon kunnan pinta-ala on 288,63 neliökilometriä. Se rajoittuu pohjoisessa ja idässä Vologdan alueeseen, kaakossa Tverin alueeseen sekä etelässä ja lännessä Pestovon maalaiskuntaan. Pinta-alasta 66,7 % on metsää ja 30,3 % maatalousmaata. Seudulla virtaa Mologan sivujoki Kat.


title: Bykovo

text: Keskuskylän lisäksi kuntaan kuuluu Pridanihan asemanseutu sekä 36 kylää: Anisimtsevo, Berjozovik, Bibikovo, Dedovo, Habtsy, Hmelevitši, Ivanikovo, Iskriha, Jelnitšnoje, Jolkino, Kadnitsa, Karpelovo, Kateševo, Knjažovo, Košeliha, Krasnaja Gorka, Kuznetsovo, Lesnaja Poljana, Malyševo, Nikulkino, Niva, Novoje Ramenje, Petrovskoje, Pirovo, Ploskoje, Podkolotikovo, Pogorelovo, Pridaniha, Šaimy, Staroje Ramenje, Stroitel, Tokarjovo, Vasilkovo, Voskresenskoje, Vysokije ja Znamenskoje. Bykovon jälkeen suurimmat kylät ovat noin 150 hengen Pogorelovo ja sadan asukkaan Karpelovo. Viidessä kylässä ei ole lainkaan vakituista asutusta.


title: Bykovo

text: Kylistä on linja-autoyhteydet Pestovoon. Moskovan ja Pietarin välisellä ohitusradalla sijaitsee Pridanihan asema. Työvoimasta 78 % työskentelee kunnan ulkopuolella. Paikallisista elinkeinoista tärkeimmät ovat kauppa (27,6 %), maa- ja metsätalous (19,7 %) sekä terveydenhuolto ja sosiaalipalvelut (19,7 %). Kunnassa toimii kaksi maito- ja karjatilaa sekä kaksi Itämeren öljyputkijärjestelmän pumppuasemaa.


title: Bykovo

text: Palveluihin kuuluvat Bykovon keskikoulu ja Pogorelovon alakoulu lastentarhoineen, Bykovon, Pogorelovon ja Karpelovon kulttuuritalot ja kirjastot sekä kolme postikonttoria ja lääkintäasemaa. Nähtävyyksiä ovat Jolkinon ja Karpelovon kirkot, Bykovon, Voskresenskojen, Dedovon, Zaretšjen ja Petrovskojen kartanoalueet sekä vanhat asuin- ja talousrakennukset.


title: Pestovon maalaiskunta

text: Pestovon maalaiskunta () on kunnallishallintoalue Novgorodin alueen Pestovon piirissä Venäjällä. Sen hallinnollinen keskus on Pestovon kaupungin lounaispuolella sijaitseva Russkoje Pestovon kylä. Kunnassa on 1 150 asukasta (vuonna 2009).


title: Pestovon maalaiskunta

text: Pestovon maalaiskunnan pinta-ala on 577,32 neliökilometriä. Se rajoittuu pohjoisessa Vologdan alueeseen, idässä Pestovon piirin Bykovon kuntaan, etelässä Tverin alueeseen sekä lännessä Vjatkan, Ohonan ja Bogoslovon kuntiin. Alueen keskellä sijaitsee Pestovon kaupunkikunta. Pinta-alasta 88,4 % on metsää ja 9,3 % maatalousmaata. Seudulla virtaa Mologajoki. Luonnonsuojelualueisiin kuuluu Ustje-Kirovskojen lähellä sijaitseva karstijärvi lähteineen.


title: Pestovon maalaiskunta

text: Keskuskylän lisäksi kuntaan kuuluu 29 kylää: Afimtsevo, Aleksandrovo, Borihino, Borisovo, Brevennoje, Dubrovo, Imeni Lenina, Ivanovo, Kamenka, Klimovo, Krasnaja Zarja, Ljamtsino, Matrjošino, Mirovo, Myškino, Novosjolki, Pikaliha, Pljoso, Plotnikova Gorka, Ponomarjovo, Popovo, Semytino, Staroselje, Svoboda, Timofejevo, Ustje-Kirovskoje, Vorobjovo, Votrosa ja Zarutševje. Russkoje Pestovossa asuu noin 350, Semytinossa 180 ja Afimtsevossa reilut sata asukasta. Kolmessa kylässä ei ole lainkaan vakituista asutusta.


title: Pestovon maalaiskunta

text: Kylistä on linja-autoyhteydet Pestovoon. Tärkeimmät elinkeinot ovat jalostus (50,4 %) sekä maa- ja metsätalous (29,3 %). Kunnassa toimii karjatiloja ja sahalaitoksia. Työvoimasta 37 % työskentelee kunnan ulkopuolella.


title: Pestovon maalaiskunta

text: Palveluihin kuuluvat Russkoje Pestovon ja Semytinon lastentarhat, Semytinon alakoulu, Russkoje Pestovon urheilukoulu, molempien kylien kulttuuritalot ja kirjastot, kaksi postikonttoria ja kolme lääkintäasemaa. Nähtävyyksiä ovat Borisovon muinaislinna, muinaiset hautapaikat, 1800-luvulla rakennettu Pikalihan tsasouna sekä vanhat asuin- ja talousrakennukset.


title: Jeff Foxworthy

text: Jeffrey Marshall ”Jeff” Foxworthy (s. 6. syyskuuta 1958 Atlanta) on yhdysvaltalainen stand up -koomikko, televisioesiintyjä ja kirjailija. Foxworthy tunnetaan erityisesti maalaisjunteille naureskelevasta huumoristaan, ja hänen tavaramerkkilauseensa on ""Saatat olla punaniska, jos..."" (""You might be a redneck, if..."").


title: Jeff Foxworthy

text: Foxworty juonsi omaa "The Jeff Foxworthy Show" -ohjelmaansa vuosina 1995–1996 ABC-kanavalla ja 1996–1997 NBC-kanavalla. Hänen ensimmäinen komedialevynsä "You Might Be a Redneck If..." oli ilmestyessään kaikkien aikojen myydyin komedialevy, ja hänen huumorikirjansa ovat myyneet miljoonittain. Foxworthy kuuluu kansanomaista huumoria viljelevään "Blue Collar Comedy" -koomikkoryhmään, johon kuuluvat myös Bill Engvall, Larry the Cable Guy ja Ron White.


title: Jeff Foxworthy

text: 2000-luvulla Foxworthy on juontanut televisio-ohjelmaa "Are You Smarter Than a 5th Grader?" ja vuodesta 2012 alkaen GSN-kanavan raamattuaiheista ohjelmaa "The American Bible Challenge".


title: Jeff Foxworthy

text: Foxworthy on naimisissa ja hänellä on kaksi tytärtä. Hän tuki Mitt Romneyn presidenttikampanjaa vuonna 2012.


title: Ohona

text: Ohona () on maalaiskunta ja sen keskuskylä Novgorodin alueen Pestovon piirissä Venäjällä. Se sijaitsee piirin lounaisosassa 10 kilometrin päässä Pestovosta. Kylässä on reilut 400 ja kunnassa 800 asukasta (vuonna 2009).


title: Ohona

text: Ohonan kunnan pinta-ala on 167,74 neliökilometriä. Se rajoittuu pohjoisessa Pestovon piirin Laptevon ja Bogoslovon kuntiin, idässä Pestovon maalaiskuntaan sekä etelässä Vjatkan ja Ustjutskojen kuntiin. Pinta-alasta 63,1 % on metsää ja 32,5 % maatalousmaata. Seudun jokia ovat Meglinka, Rydolož, Kaleševka ja Kitma.


title: Ohona

text: Keskuskylän lisäksi kuntaan kuuluu 19 kylää: Ammotšino, Astahino, Borisovka, Dehino, Fedovo, Finkovo, Harlamovo, Jerjomino, Jermakovo, Juhino, Komzovo, Krasnaja Gorka, Ladožka, Medvedevo, Meljostovka, Poddubje, Potšuginskoje, Ugomonovo ja Zajulino. Ohonan jälkeen toiseksi suurin kylä on yli sadan asukkaan Potšuginskoje. Neljässä kylässä ei ole lainkaan vakituista asutusta.


title: Ohona

text: Ohonan kautta kulkee Pestovon ja Borovitšin välinen maantie. Kylistä on linja-autoyhteydet Pestovoon, Borovitšiin ja Novgorodiin. Työvoimasta 62 % työskentelee kunnan ulkopuolella. Paikallisista elinkeinoista tärkeimmät ovat maa- ja metsätalous (23,2 %), opetusala (22,6 %) sekä kunnallis- ja sosiaalipalvelut (16,7 %). Kunnassa toimii kolme karja- ja maitotilaa, sahalaitos sekä kolme yksityistä puunjalostusyritystä.


title: Ohona

text: Palveluihin kuuluvat Ohonan keskikoulu ja Potšuginskojen alakoulu lastentarhoineen sekä molempien kylien kulttuuritalot, kirjastot, postit ja lääkintäasemat. Nähtävyyksiä ovat 1700-luvulla rakennettu Ohonan kirkko, Potšuginskojen kartanon puistoalue sekä vanhat asuin- ja talousrakennukset.


title: Katanpää

text: Katanpään linnake on Kustavin ulkosaaristoon Lypyrtin saaren Katanpään niemeen ensimmäisen maailmansodan aikana 1915–1917 rakennettu linnake, joka muodosti Pietari Suuren merilinnoitusketjun pohjoisimman osan. Lypyrtin saarella sijaitsi optinen lennättimen asema jo Krimin sodan ajoista saakka ja Katanpäätä oli käytetty sotasatamana jo Suomen sodan aikana 1808.


title: Katanpää

text: Linnakkeen tiloissa toimi 1931–1940 vankila ja siellä tehtiin varustelutöitä sotavuosina 1939–1944. Katanpäätä pommitettiin vain kerran jatkosodan aikana. Katanpää siirtyi Merivoimilta Metsähallitukselle vuonna 1999.


title: Katanpää

text: Saarella on kasarmirakennuksia ja puinen vesitorni sekä kaksi betonoitua tykkipatteria bunkkereineen. Pattereille johtavat mukulakivillä päällystetyt tykkitiet ja saarta suojaavan kivivallin sisäpuolella kulkee myös kivetty tie. Kasarmirakennusten julkisivut ja sisätilat ovat säilyneet lähes alkuperäisessä asussa. Saaren linnoitukset on suojeltu muinaismuistolailla.


title: Katanpää

text: Katanpään linnake innake on yksi Museoviraston määrittelemistä valtakunnallisesti merkittävistä rakennetuista kulttuuriympäristöistä. Katanpään niemi linnakkeineen on myös osa Selkämeren kansallispuistoa ja se muodostaa myös Natura 2000 -suojelualueen.


title: Kaasujousi

text:
Kaasujousi on pitkänomainen jousi, jonka toiminta perustuu paineen alaiseen kaasuun, joka pyrkii liikuttamaan kaasujousen vartta kaasusäiliöstä poispäin.
Tyypillinen käyttökohde kaasujouselle on henkilöauton takaluukussa oleva mekanismi, joka pitää luukun tarvittaessa ylhäällä.


title: Karoliinan portaat

text: Karoliinan portaat on Viitasaaren Kymönkosken kylässä sijaitseva luonnonnähtävyys. Itävuoren kallioseinämässä olevat luonnon muovaamat portaat ovat saaneet nimensä kuppari ja kansanparantaja Karoliina Raatikaisen (k. 1918) mukaan. Hänen kerrotaan käyttäneen niitä kulkutienään Etelälahden takana sijainneelle savupirtilleen, jonne oli noin kilometrin matka kallion laelta.


title: Karoliinan portaat

text: Portaiden luo johtaa polku, mutta itse kallion nousu on luvallista vain omalla vastuulla rinteen jyrkkyyden ja sortumavaaran vuoksi.


title: Primera Divisiónin kausi 2012–2013

text: Primera Divisiónin kausi 2012–2013 oli Espanjan jalkapallon pääsarjan Primera Divisiónin 82. kausi. Kausi alkoi 18. elokuuta 2012 ja päättyi 1. kesäkuuta 2013. Hallitsevana mestarina kauteen lähti Real Madrid. Primera Divisióniin nousi kolme uutta joukkuetta Segunda Divisiónista; edellisellä kaudella pudonneiden Racing Santanderin, Sportingin ja Villarrealin tilalle nousevat Deportivo, Celta Vigo ja Real Valladolid.


title: Primera Divisiónin kausi 2012–2013

text: Mestaruuden voitti FC Barcelona, 15 pisteen erolla Real Madridiin.


title: Teinien kivi

text: Teinien kivi eli Teineinkivi tai Teinikivi on Oripäässä Oripäänkankaalla vanhan Tampereentien varrella sijaitseva suuri rauhoitettu siirtolohkare.


title: Teinien kivi

text: Kivi on saanut nimensä entisinä aikoina kesäisin opiskelurahoja kerjäämässä kiertäneiden teinien mukaan. Teinien kerrotaan istuneen historiallisen Huovintien vieressä olevan lohkareen päällä kalastusta matkien ja keränneen tullia ohikulkijoilta. Kivi on noin 2,5 metriä korkea.


title: HMS Belleisle (1876)

text: HMS Belleisle oli Britannian kuninkaallisen laivaston vuonna 1876 vesillelaskettu Belleisle-luokan ironclad-taistelulaiva.


title: HMS Belleisle (1876)

text: Osmanien valtakunnan 1874 Samuda Brothersilta tilaama alus, jonka suunnitteli Ahmed Pasha. Köli laskettiin vuonna 1874 nimellä "Peik-i-Sheref" ja Britannian kuninkaallinen laivasto pakkolunasti aluksen 13. helmikuuta 1878 Venäjän kanssa syttyvän sodanuhan vuoksi. Alus laskettiin vesille 12. helmikuuta 1876 nimettynä "HMS Belleisleksi" luokiteltuna panssarikorvetiksi. Alus ei kuitenkaan kerennyt palvelukseen ennen kuin vuonna 1878 aikaa vieneiden muutostöiden vuoksi. Alus luokiteltiin myöhemmin 2. luokan taistelulaivaksi ja edelleen rannikkopanssarilaivaksi.


title: HMS Belleisle (1876)

text: Alus oli maalilaivana vuosina 1900-1903 ja se myytiin romutettavaksi vuonna 1904.


title: Serafim Gomes Jardim da Silva

text: Serafim Gomes Jardim da Silva (7. syyskuuta 1875 Diamantina – 2. marraskuuta 1969) oli brasilialainen roomalaiskatolinen arkkipiispa. Hänet vihittiin papiksi Diamantinan hiippakuntaan 1. kesäkuuta 1901 ja nimitettiin Araçuaín hiippakunnan johtoon 12. maaliskuuta 1914. Piispaksi konsekroinnin suoritti 20. syyskuuta Joaquim Silvério de Souza, jota avustivat Lúcio Antunes de Souza ja João de Almeida Ferrão.


title: Serafim Gomes Jardim da Silva

text: Gomes Jardim da Silva sai 26. toukokuuta 1934 nimityksen Diamantinan arkkipiispaksi, jona hän toimi, kunnes jäi eläkkeelle 28. lokakuuta 1953. Eläkkeelle jäädessään hän sai nimityksen Anasarthan titulaariarkkipiispaksi, joka hän oli kuolemaansa saakka.


title: HMS Duke of Edinburgh

text: HMS Duke of Edinburgh oli Britannian kuninkaallisen laivaston Duke of Edinburgh -luokan panssariristeilijä.


title: HMS Duke of Edinburgh

text: Alus tilattiin Pembroken telakalta. Sen köli laskettiin 11. helmikuuta 1903 ja alus laskettiin vesille 14. kesäkuuta 1904. Alus valmistui 20. tammikuuta 1906.


title: HMS Duke of Edinburgh

text: Alus myytiin romutettavaksi 1920.


title: Francisco Ferrer

text: Francisco Ferrer y Guardia (; 10. tammikuuta 1859 – 13. lokakuuta 1909) oli katalonialainen vapaa-ajattelija ja anarkisti.


title: Francisco Ferrer

text: Ferrer syntyi roomalaiskatoliseen perheeseen Alella-nimisessä pienessä kylässä lähellä Barcelonaa. Hän oli espanjalainen tasavaltalaisjohtajan Manuel Ruiz Zorrillan seuraaja, ja vuonna 1885 Ferrer joutuikin maanpakoon Pariisiin vaimonsa ja lastensa kanssa. Erottuaan vuonna 1899 hän meni pian naimisiin vauraan pariisilaisopettajan kanssa.


title: Francisco Ferrer

text: Vuonna 1901 Ferrer palasi Espanjaan ja avasi niin sanotun nykyaikaisen koulun (Escuela Moderna). Katolisen kirkon oli vaikea hyväksyä koulun aikaan nähden radikaalia linjaa – keskiluokkaisia lapsia rohkaistiin ajattelemaan itse ja tavoittelemaan omia päämääriään. Vuonna 1906 Ferrer pidätettiin epäiltynä osallisuudesta attentaattiin kuningas Alfonsoa vastaan. Ennen Ferrerin vapauttamista kului yli vuosi, minkä aikana koulu jouduttiin sulkemaan.


title: Francisco Ferrer

text: Alkukesästä 1908, pian vankilasta vapautumisensa jälkeen, Ferrer kirjoitti nykyaikaisen koulun tarinan. Työn käänsi englanniksi Joseph McCabe ja vuonna 1913 Knickerbocker Press julkaisi sen nimellä "The Origins and Ideals of the Modern School".


title: Francisco Ferrer

text: Barcelonan Traagisen viikon, "la Semana Trágica" (25. heinäkuuta – 2. elokuuta 1909), tapahtumien takia hänet pidätettiin ja tuomittiin kuolemaan pitkällisessä oikeudenkäynnissä ja teloitettiin ampumalla Barcelonassa 13. lokakuuta 1909.


title: Frosttide

text: Frosttide on vuonna 2009 perustettu jyväskyläläinen uuden aallon folk metal -yhtye. Yhtyeen ensimmäinen EP on vuonna 2010 ilmestynyt "Dawn of Frost". Yhtyeen musiikki on nopeatempoista, eeppistä, raskasta ja melodista folk -metallia. Musiikkityylin sisällä Frosttidelle leimallinen piirre on kappaleiden kosketinsoittovetoisuus. Frosttide julkaisi nimeä "Our Journey" kantavan toisen EP:nsä kesän 2012 loppupuolella. Frosttiden ensimmäisen albumin "Awakening" julkaisi 30. elokuuta 2013 NoiseArt Records. Toinen albumi "Blood Oath" näki päivänvalonsa 27. helmikuuta 2015. Debyyttialbumin julkaisun jälkeen Frosttide on kiertänyt Eurooppaa mm. Ensiferumin, Turisaksen, Wintersunin, Korpiklaanin, Equilibriumin, Heidevolkin ja Finntrollin kanssa.


title: Frosttide

text: Vuonna 2011 Frosttide palkittiin Finnish Metal Expossa vuoden 2010 demobändi-palkinnolla.


title: Ivet Lalova-Collio

text: Ivet Lalova-Collio (o.s. Lalova, s. 18. toukokuuta 1984 Sofia) on bulgarialainen pikajuoksija. Hän voitti 100 metrin juoksun Euroopan-mestaruuden Helsingissä 2012. Hän sai sekä 100 että 200 metrillä EM-hopeaa Amsterdamissa 2016. Sisäratojen EM-kilpailuissa hän saavutti kultaa 200 metrillä Madridissa 2005 ja pronssia 60 metrillä Göteborgissa 2013. Hän voitti alle 20-vuotiaiden Euroopan-mestaruuden sekä 100 että 200 metrillä Tampereella 2003.


title: Ivet Lalova-Collio

text: Ateenan olympiakisoissa 2004 Lalova-Collio sijoittui neljänneksi 100 metrillä ja viidenneksi 200 metrillä. Rio de Janeiron olympialaisissa 2016 hän oli 200 metrillä kahdeksas. MM-kilpailuissa hän sijoittui seitsemänneksi 100 metrillä Daegussa 2011 ja 200 metrillä Pekingissä 2015. Istanbulin MM-hallikilpailuissa 2012 hän oli 60 metrillä kahdeksas.


title: Ivet Lalova-Collio

text: Lalova avioitui syyskuussa 2013 italialaisen pikajuoksijan Simone Collion kanssa.


title: Poromerkki

text: Poromerkki eli poron korvamerkki on omistusmerkki, jolla poron omistussuhde ilmoitetaan. Poronhoitoon merkkien käytön arvellaan tulleen samaan aikaan, kun poronhoito kehittyi suurporonhoidoksi.


title: Poromerkki

text: Nykyaikana poromerkkien käyttöä säätelee poronhoitolaki. Laissa on nimeltä lueteltu neljätoista erilaista sanaa eli tekoa tai leikkoa, joita yhdistelemällä muodostetaan kullekin porojen omistajalle yksilöllinen poromerkki, joka leikataan poron korviin terävällä veitsellä.


title: Poromerkki

text: Poromerkissä käytetään seuraavia tekoja: pistel, tiili, pykälä, hanka, rappuhanka, poikki, haara, halki, vita, terotus, ketunkanto, vastahanka, reikä ja reiästä halki sekä linnunvarvas, sekä mahdollisesti jotain paliskuntain yhdistyksen hyväksymää lisämerkkiä.


title: Poromerkki

text: Teot jaetaan valta- ja pikkusanoihin. Valtasanat ovat isompia ja usein korvan kärjessä. Pikkusanat ovat korvan laidoilla. Merkit luetaan katsoen poroa takaapäin, aloittaen yleensä oikeanpuoleisesta korvasta. Ensin mainitaan valtasanat ja sitten pikkusanat. Esim. "Oikea alta hanka, päältä vita, vasen halki, kaks pykälää päällä".


title: Heikki Kiiski

text: Heikki Antero Kiiski (5. elokuuta 1943 Pielavesi – 5. toukokuuta 2017 Turku) oli suomalainen muotoilija. Hänen laajasta teollisuudelle tehdystä tuotannostaan suurelle yleisölle parhaiten tunnettuja ovat Tunturin kuntovälineet. Viimeisinä vuosinaan Kiiski keskittyi valaisinmuotoiluun.


title: Heikki Kiiski

text: Vuonna 1973 Kiiski perusti yhdessä Juhani Salovaaran kanssa Ergonomiadesign Oy:n. Vuoden 1990 fuusiossa Destem Design Oy:n kanssa yrityksistä syntyi ED-Design Oy, jossa on luotu runsaasti suomalaisen muotoilun klassikkotuotteita, kuten Mobiran ja Nokian matkapuhelimia, Valtran traktorit, Oraksen hanat sekä Finluxin ja Saloran televisioita.


title: Heikki Kiiski

text: Kiiski valmistui teolliseksi muotoilijaksi vuonna 1970 Taideteollisesta oppilaitoksesta (sittemmin Taideteollinen korkeakoulu), jossa hän myös opetti.


title: Röllin laulut 2

text: Röllin laulut 2 (MLLP-1002) on suomalaisen Allan Tuppuraisen studioalbumi vuodelta 1987. Se on jatkoa edellisenä vuonna ilmestyneelle "Röllin laulut 1" -albumille. Kaikki levyn kappaleet on esitetty televisiosarjassa "Rölli".


title: Röllin laulut 2

text: A-puoliB-puoli


title: Lúcio Antunes de Souza

text: Lúcio Antunes de Souza (13. huhtikuuta 1863 São Sebastião do Rio Verde – 19. lokakuuta 1923) oli brasilialainen roomalaiskatolinen piispa. Hänet vihittiin papiksi 31. toukokuuta 1890 ja nimitettiin Botucatun hiippakunnan johtoon 17. lokakuuta 1908. Piispaksi konsekroinnin suoritti 15. marraskuuta Joaquim Arcoverde de Albuquerque Cavalcanti, jota avustivat Francisco do Rêgo Maia ja Joaquim Silvério de Souza.


title: Lúcio Antunes de Souza

text: Antunes de Souza kuoli 60-vuotiaana virassa.


title: Joaquim Silvério de Souza

text: Joaquim Silvério de Souza (20. heinäkuuta 1859 São Miguel de Piracicaba – 30. elokuuta 1933) oli brasilialainen roomalaiskatolinen arkkipiispa. Hänet vihittiin diakoniksi 24. helmikuuta ja papiksi 4. maaliskuuta 1882. Hän sai 16. marraskuuta 1901 nimityksen Diamantinan koadjuuttoripiispaksi ja Bagiksen titulaaripiispaksi. Piispaksi konsekroinnin suoritti 2. helmikuuta 1902 Silvério Gomes Pimenta, jota avustivat João Batista Corrêa Nery ja Fernando de Souza Monteiro.


title: Joaquim Silvério de Souza

text: De Souzasta tuli 5. toukokuuta 1905 Diamantinan piispa. 29. tammikuuta 1909 hänet nimitettiin São Sebastião do Rio de Janeiron vihkipiispaksi ja Axomiksen titulaaripiispaksi. 25. tammikuuta 1910 hänet nimitettiin jälleen Diamantinan piispaksi ja 28. kesäkuuta 1917 sen arkkipiispaksi. Hän kuoli 74-vuotiaana virassa.


title: Pia Mia

text: Pia Mia Perez, taiteilijanimeltään Pia Mia, (s. 19. syyskuuta 1996 Guam, Yhdysvallat) on yhdysvaltalainen laulaja, tanssija ja näyttelijä. Hänet tunnetaan parhaiten Bella Thornen kanssa laulamastaan singlestä ”Bubblegum Boy”, joka pääsi Radio Disneyn listan kärkisijoille sekä kappaleestaan ”The Last Man On Earth” joka julkaistiin 22. toukokuuta 2012 iTunesissa. Pialla on myös suosittu YouTube-kanava ”6peasinapod” joka sisältää Pian laulamia cover-versioita esimerkiksi Lil Waynen ja Coldplayn lauluista. Pia on lisäksi ollut mukana Cody Simpsonin ”iYiYiY”-musiikkivideolla.


title: Pia Mia

text: Pia muutti Los Angelesiin perheensä kanssa toteuttaakseen unelmansa laulajan urasta. Myös hänen pikkusiskonsa Paloma tähtää laulajan uraan.


title: Pia Mia

text:
Pia Mian ensimmäinen sinkku on nimeltään "Do it again" ja se julkaistiin 4.
huhtikuuta 2015.


title: Pia Mia

text: Pia on myös Kylie Jennerin läheinen ystävä.


title: Fab Melo

text: Fabricio de Melo (20. kesäkuuta 1990 Juiz de Fora – 11. helmikuuta 2017 Juiz de Fora) oli brasilialainen koripalloilija, pelipaikaltaan keskushyökkääjä. Melo oli ensimmäisen kierroksen varaus vuoden . Melo pelasi NBA:ssa 2012–2013.


title: Fab Melo

text: Melo kuoli 26-vuotiaana kotonaan Juiz de Forassa lauantain 11. helmikuuta 2017 vastaisena yönä. Kuolinsyy ei ole vielä tiedossa.


title: Fab Melo

text: Boston Celtics varasi Syracusen yliopistossa yliopistokoripalloa pelanneen Melon vuoden ensimmäisellä kierroksella, 22. pelaajana. Melo oli Celticsin toinen varaus ensimmäisellä kierroksella, joukkueen otettua edellisellä vuorolla Ohion osavaltionyliopiston Jared Sullingerin.


title: Evan Fournier

text: Evan Fournier (s. 29. lokakuuta 1992 Saint-Maurice) on ranskalainen koripalloilija, joka on edustanut vuodesta 2014 lähtien NBA-joukkue Orlando Magicia.


title: Evan Fournier

text: Fournier aloitti koripallon vuonna 2000. Hän pelasi 15-vuotiaaksi asti Val-de-Marnessa, jossa hän voitti muun muassa nuorten Ranskan-mestaruuden kaudella 2004–2005. Fournier pelasi myös toisen alueen, Île-de-Francen, joukkueissa. Vuodesta 2007 lähtien hän pelasi INSEP:n joukkueissa. Fournier pelasikin otteluita Ranskan kolmostasolla. Kaudella 2009–2010 Fournier aloitti ammattilaisuransa JSF Nanterressa, joka pelasi tuolloin toisella sarjatasolla. Yhden kauden jälkeen hän siirtyi pääsarjajoukkue Poitiersiin. Kaudella 2010–2011 Fournier valittiin sarjan kehittyneimmäksi ja lupaavimmaksi pelaajaksi. Kaudella 2011–2012 hän pelasi sarjan tähdistöottelussa.


title: Evan Fournier

text: Fournier ilmoittautui NBA:n vuoden , jossa Denver Nuggets varasi hänet tilaisuuden 20:ntena pelaajana. Heinäkuussa 2012 hän allekirjoitti Denverin kanssa pelaajasopimuksen. Ensimmäisellä NBA-kaudellaan hän teki keskimäärin 5,3 pistettä ottelua kohden, mutta jo kaudella 2013–2014 hän paransi pistekeskiarvonsa 8,4 pisteeseen. Kesäkuussa 2014 hänet kaupattiin yhdessä Roy Devyn Marblen varausoikeuksien kanssa Orlando Magicille, jolloin Nuggets sai vaihdossa Arron Afflalon.


title: Röllin laulut 3

text: Röllin laulut 3 (MLLP-1005) on suomalaisen Allan Tuppuraisen studioalbumi vuodelta 1993. Se on jatkoa vuonna 1987 ilmestyneelle "Röllin laulut 2" -albumille. Osa levyn kappaleista on esitetty televisiosarjassa "Rölli" ja osa vuonna 1991 ilmestyneessä Rölli-elokuvassa "Rölli – hirmuisia kertomuksia".


title: Röllin laulut 3

text: Albumilla vierailevat iskelmälaulaja Timo Tervo sekä näyttelijä Sari Mällinen. Kaikki kappaleet on säveltänyt ja sanoittanut Allu Tuppurainen ja sovittanut Kari Hillo.


title: Röllin laulut 3

text: A-puoliB-puoli


title: Kuminauha

text: Kuminauha eli kumilenkki on tyypillinen kotitaloustarvike. Se on elastinen ja sitä käytetään usein pitämään yhdessä kahta esinettä. Stephen Perry patentoi tuotteen englannissa vuonna 1845.


title: Kuormaliina

text: Kuormaliina on kuorman sidontaan tarkoitettu nauhamainen tarvike joka voidaan kiristää erityisen mekanismin avulla. Liinoja on eri vahvuuksia.


title: Puhelinpöytä

text: Puhelinpöytä on matala pöytä jossa on tyypillisesti istuin ja paikka lankapuhelimelle. Lisäksi voi olla laatikko tai taso jonne voi sijoittaa puhelinluettelon sekä kirjoitustarvikkeita. Matkapuhelimien ja tietokoneiden yleistyttyä puhelinpöytien suosio on laantunut.


title: Terveystyyny

text:
Terveystyyny on muotoiltu tyyny, joka antaa päälle parempaa tukea, esim. niskan seutu ei välttämättä jää terveystyynyn kanssa niin tyhjän päälle.
Terveystyynyn valintaan vaikuttaa henkilön tapa nukkua, esim. nukkuuko kyljellään tai selällään. Terveystyynyjä on monenlaisia ja yleensä ne ovat tavallisia tyynyjä kalliimpia.


title: Maalarinteippi

text: Maalarinteippi on teippi, joka tarkoitettu peittämään maalauksessa sellaisia paikkoja, joihin ei haluta tulevan maalia. Maalarinteippi on helpohkosti irrotettavissa, koska se ei tartu kovin tiukasti. Maalarinteipillä voidaan kiinnittää myös suojapapereita tai -muoveja. Vanhetessaan maalarinteippi voi haurastua ja heikentyä merkittävästi, joten se ei sovi pitkäaikaiseen käyttöön.


title: Yhdysvaltain perustuslain viides lisäys

text: Yhdysvaltain perustuslain viides lisäys ( tai "Amendment V") on yksi Yhdysvaltain perustuslain niin kutsutuista Bill of Rights -lisäyksistä. Perustuslain viides lisäys takaa yksilölle useita juridisia oikeuksia. Viidennen lisäyksen mukaan yksilöllä on oikeus oikeudenkäyntiin ja olla todistamatta itseään vastaan oikeudessa. Lisäksi lisäyksessä kielletään syyttämästä yksilöä kahta kertaa samasta rikoksesta sekä taataan oikeudenmukainen korvaus julkiseen käyttöön otetusta yksityisomaisuudesta.


title: Yhdysvaltain perustuslain viides lisäys

text: Perustuslain viides lisäys hyväksyttiin Yhdysvaltain kongressissa muiden Bill of Rights -lisäysten kanssa 25. syyskuuta 1789 ja ratifioitiin 15. joulukuuta 1791. Viidennen lisäyksen sisältö juontaa juurensa Yhdysvaltain vanhan emämaan Iso-Britannian laissa vuonna 1215 taattuihin samankaltaisiin oikeuksiin.


title: Yhdysvaltain perustuslain viides lisäys

text: Suomennettuna:


title: Supernatural (8. tuotantokausi)

text: Yhdysvaltalaisen televisiosarjan "Supernaturalin" kahdeksas tuotantokausi alkoi Yhdysvalloissa 3. lokakuuta 2012 The CW -kanavalla. Kauden tuotanto vahvistettiin 3. toukokuuta 2012. Jeremy Carver aloittaa sarjan pyörittäjänä ja vastaavana tuottajana.


title: Supernatural (8. tuotantokausi)

text: On kulunut vuosi edellisen kauden tapahtumista. Dean palaa kiirastulesta ja tapaa Samin, joka on lopettanut metsästyksen. He alkavat yhdessä etsiä Keviniä, joka on saanut selville miten tuhota kaikki demonit lopullisesti ja sulkea Helvetin portit.


title: Supernatural (8. tuotantokausi)

text: Jared Padalecki ja Jensen Ackles näyttelevät sarjan päähenkilöitä Sam ja Dean Winchesteriä. Mark A. Sheppard palasi rooliinsa Crowleyna. Edellisellä kaudella esiteltyä profeetta Keviniä näyttelee Osric Chau. Uusia hahmoja ovat Ty Olssonin esittämä Benny ja Liane Balabanin esittämä Amelia.


title: Eläinmaailma

text: Eläinmaailma oli suomalainen luonto- ja lemmikkiaiheinen aikakauslehti, joka ilmestyi vuosina 1978–2007. Lehti ilmestyi aluksi kerran kuukaudessa (vuonna 1978 ainoastaan näytenumero). Lehden ensimmäinen numero oli enimmäkseen käännöstä saksalaisesta "Das Tierwelt"-lehdestä. Eläinmaailman päätoimittajana toimi muiden muassa Tor Kreutzman.


title: Eläinmaailma

text: Vuodesta 1994 lehti suunnattiin erityisesti lapsille ja nuorille. Siitä lähtien lehdessä oli mm. Lemmikkimaailma-osuus, joka sisälsi lehden lemmikkiaiheisen aineiston (myös kysymyspalstoja) ja myöhemminkin Vesa Ilmarannan ja Arto Nyyssösen tekemä sarjakuva "Elukat". Lehden yleisönosaston nimi oli "Lukijan reviiri". Vuonna 2000 Eläinmaailma ja Koirat-lehti yhdistettiin ja uudeksi nimeksi tuli "Lemmikit & eläinmaailma". Samalla ilmestymistiheys laskettiin kahdeksan kertaan vuodessa. Vuodesta 2003 lehden kustantajaksi tuli Egmont kustannus. Lehti lopetettiin vuonna 2007 kyseisen vuoden viidenteen numeroon.


title: Pakkausteippi

text: Pakkausteippi on yleensä ruskeaa, leveää ja herkästi tarttuvaa pakettien ja pahvilaatikoiden kiinniteippaamiseen tarkoitettua teippiä. Riittävän vetolujuuden voi varmistaa käyttämällä riittävän leveää teippiä. Teipin katkaiseminen on helppoa, koska pakkausteippi on hyvin ohutta. Samoin pakettia purettaessa on helppo rikkoa teippaukset esim. mattoveitsellä tai saksilla.


title: Solmioneula

text: Solmioneula pitää solmion paidassa kiinni. Vapaana liehuva solmio on usein tiellä, etenkin ruokaillessa. Solmion voi taittaa rinnan kohdalta paidan sisälle, joka luo parhaimmillaan tyylikkään rentoutuneen vaikutelman, ilman takkia ja hihat käärittynä. Se ei kuitenkaan sovi useimpiin tilanteisiin, joten solmion kanssa käytetään usein solmioneulaa, joka on esim. jousitoiminen koru, joka puristaa solmion paidan nappilistaan kiinni.


title: Solmioneula

text: Eräs solmion pidike malli on kultainen ketju, joka kiinnitetään nappiin.


title: Solmioneula

text: Solmioneulan materiaalin (kulta tai hopea) kuuluu vastata vyönsolkea, kalvosinnappeja ja rannekelloa, tai värin (pidikkeet ovat usein emaljoituja) asun muita värejä. Nykyään harvinaisen plastron-solmion kanssa käytetään kankaan läpäisevää solmioneulaa.


title: Harvey Weinstein

text: Harvey Weinstein (19. maaliskuuta 1952 Queens, New York) on yhdysvaltalainen elokuvatuottaja. Hän on tuottanut useita menestyselokuvia, kuten "Pulp Fiction" (1994) ja "Rakastunut Shakespeare" (1998), josta hän sai parhaan elokuvan Oscar-palkinnon.


title: Harvey Weinstein

text: Juutalaiseen perheeseen syntynyt Weinsterin perusti vuonna 1979 yhdessä veljensä Bobin kanssa Miramax-elokuvayhtiön. Veljekset myivät Miramaxin Disneylle 80 miljoonalla dollarilla vuonna 1993 ja työskentelivät Disneyn omistaman yhtiön johdossa vuoteen 2005, kunnes he perustivat The Weinstein Companyn.


title: Harvey Weinstein

text: Weinsteinia on syytetty monista asioista, kuten aasialaisten menestysfilmien levitysoikeuksien ostamisesta kilpailijoidensa nenän edestä ilman aikomusta päästää niitä ajoissa Yhdysvaltain elokuvateattereihin. Myös Miramaxin tapana ollut aasialaiselokuvien leikkaus ja ääniraidan muokkaus on puhuttanut elokuvaharrastajia. Johnny Depp on sanonut, että Weinstein voi olla läheisin ystävä tai pelottavin painajainen.


title: Harvey Weinstein

text: "Time" nimesi Weinsteinin vuonna 2012 yhdeksi maailman sadasta vaikutusvaltaisimmasta ihmisestä.


title: Harvey Weinstein

text: Lokakuussa 2017 "The New York Times" ja "The New Yorker" -lehdet raportoivat kymmenien naisten syyttävän Weinsteinia seksuaalisesta häirinnästä, seksuaalisesta väkivallasta tai raiskauksesta. Myöhemmin monet muut elokuva-alalla työskentelevät naiset raportoivat samanlaisia kokemuksia koskien Weinsteinia. Weinstein itse kiistää ”harrastaneensa seksiä, joka ei olisi tapahtunut yhteisymmärryksessä”.


title: Harvey Weinstein

text: Weinstein erotettiin The Weinstein Companystä ilmitulleiden ahdistelusyytösten vuoksi lokakuussa 2017. Esitettyjen syytösten mukaan Weinstein oli ahdistellut muun muassa näitä Hollywood-tähtiä: Asia Argento, Dawn Dunning, Angelina Jolie, Ashley Judd, Rose McGowan, Gwyneth Paltrow ja Mira Sorvino.


title: Harvey Weinstein

text: Weinsteinin vaimo Georgina Chapman jätti miehensä syytösten tultua ilmi vuonna 2017. He avioituivat vuonna 2007 ja heillä on kaksi yhteistä lasta.


title: Harvey Weinstein

text: Yhdysvaltain elokuva-akatemia erotti Weinsteinin jäsenyydestään lokakuussa 2017.


title: Harvey Weinstein

text: Weinsteinia vastaan esitetyt syytökset saivat maailmanlaajuista huomiota lokakuussa 2017, mutta Weinsteinin käytös on ollut julkinen salaisuus ja vihjailujen aihe Hollywoodissa jo vuosikymmenien ajan. Vieraillessaan "Letterman Show" -televisio-ohjelmassa 1998 Gwyneth Paltrow sanoi, että ”Weinstein painostaa sinut tekemään yhtä sun toista”. Näyttelijä-ohjaaja Asia Argento on sanonut tulleensa Weinsteinin raiskaamaksi vuonna 1999, mistä kertoo kohtaus Argenton ohjaamassa elokuvassa "Scarlet Diva" (2000). Vuonna 2010 elokuva-alaan keskittyneen verkkosivuston Pajiban avustaja Courtney Enlow julkaisi artikkelin, jonka mukaan ”Huhut Harveyn tavasta käyttää sohvaa roolivalinnoissaan ovat jo legendaarisia”. Komediasarjan "30 Rock" vuonna 2012 ilmestyneessä jaksossa Jenna Maroneyn roolihahmo toteaa: ”En pelkää ketään showbisneksessä, olen kieltäytynyt seksistä Harvey Weinsteinin kanssa, jopa kolmesti.” Julkaistuaan parhaan naissivuosan palkintoehdokkaat vuoden 2013 Oscar-gaalassa juontaja Seth MacFarlane sanoi: ”Onneksi olkoon, teidän viiden naisen ei tarvitse enää esittää olevanne kiinnostuneita Harvey Weinsteinista.” Juoruihin ja julkisuuden hahmoihin keskittynyt yhdysvaltalainen blogi Gawker julkaisi 2015 artikkelin ”Kerro meille, mitä tiedät Harvey Weinsteinin avoimesta salaisuudesta”.


title: Harvey Weinstein

text: Maaliskuussa 2015 "The New York Times" julkaisi jutun Weinsteinin jouduttua New Yorkin poliisin kuulusteltavaksi, sillä 22-vuotias nainen syytti häntä rintojensa kourimisesta. Nainen osoittautui italialaiseksi näyttelijä-malli Ambra Battilana Gutierreziksi. Weinstein kielsi syytöksen, jonka jälkeen yhdysvaltalainen tabloidilehdistö väitti Battilanan tekaisseen syytöksensä, ja leimasi hänet julkisuudentavoittelijaksi. Weinsteinin ja Battilanan toisesta kohtaamisesta julkaistiin myöhemmin ääninauha, jossa Weinstein vaikuttaa myöntävän teon ja kertovan Battilanalle, että hän on tottunut tekemään niin.


title: Harvey Weinstein

text: 15. lokakuuta 2017 Scotland Yard kertoi tutkivansa uusia ahdistelu- ja raiskaussyytöksiä Weinsteiniä vastaan. Syytöksiä ovat esittäneet kolme englantilaista naista, joista yksi on "Näkemiin vaan, muru!" -sarjassa näytellyt Lysette Anthony.


title: Harvey Weinstein

text: "Taru sormusten herrasta" -elokuvat ohjanneen Peter Jacksonin mukaan Ashley Juddilta ja Mira Sorvinolta jäi roolit saamatta, koska Miramax-studion johtajana toiminut Weinstein levitti heistä ikäviä huhuja. Weinstein oli Jacksonin mukaan sanonut, että heidän kanssaan on kammottavaa työskennellä ja että heidän palkkaamistaan pitäisi välttää viimeiseen saakka. Jacksonin mukaan tuolloin ei ollut mitään syytä epäillä huhujen todenperäisyyttä.


title: Hazard

text: Hazard voi tarkoittaa seuraavia asioita:


title: Hazard

text: Lisäksi Hazard on sukunimi:


title: Summa (Hamina)

text: Summa on kylä ja kaupunginosa Haminassa. Ennen vuoden 2003 kuntaliitosta Summa oli yksi Vehkalahden kunnan kylistä. Vanha maaseutumainen kyläasutus keskittyy Summanjoen ympäristöön ja tiiviimmin rakennettu Uusi-Summa sijaitsee kylän itäpuolella seututie 170:n eteläpuolella.


title: Summa (Hamina)

text: Summanjoen itärannalla sijaitsee Summan kartano, jonka päärakennus on peräisin 1700-luvulta.


title: Summa (Hamina)

text: Kylän eteläpuolella toimi aiemmin Summan paperitehdas, jonka Enso-Gutzeit Oy perusti vuonna 1950-luvulla. Vuonna 1998 tehdas vaihtui Stora Enson nimiin ja kymmenen vuotta myöhemmin, tammikuussa 2008, se lakkautettiin. Vuoden 2009 alussa Stora Enso myi tehtaan tilat Googlelle.


title: HC Kometa Brno

text: HC Kometa Brno on tšekkiläinen jääkiekkoseura Brnon kaupungista. Se pelaa maan pääsarjassa Tipsport Extraligassa.


title: Tomas

text: Tomas on muun muassa Ruotsissa, Suomessa ja Liettuassa käytössä oleva miehen etunimi. Se on ruotsinkielinen muunnelma raamatullisesta etunimestä Tuomas. Se on ollut Suomen almanakassa vuodesta 1908, jolloin se korvasi siihenastisen muodon Thomas. Suomen ruotsinkielisessä kalenterissa Tomaksen nimipäivä on 21. joulukuuta. Vaihtoehtoinen kirjoitusasu nimelle on Thomas, jota käytetään myös ainakin englannin, ranskan ja saksan kielissä. Espanjankielisissä maissa nimi esiintyy muodossa "Tomás", Tšekissä muodossa "Tomáš".


title: Tomas

text: Suomessa nimi Tomas on joulukuuhun 2018 mennessä annettu Väestörekisterikeskuksen tietojen mukaan hieman alle 3700 henkilölle.


title: Takatsuki

text: Takatsuki () on kaupunki Osakan prefektuurissa Kansain alueella Honshūn saarella Japanissa. Se sijaitsee prefektuurin pohjoisosassa Osakan ja Kioton kaupunkien välimaastossa ja toimii niiden nukkumalähiönä. Kaupungin etelärajalla virtaa Yodojoki. Takatsukissa on 355 752 asukasta (vuonna 2014), ja sen pinta-ala on 105,31 neliökilometriä. Se on valittu yhdeksi Japanin ydinkaupungeista.


title: Takatsuki

text: Maantieteellisen sijaintinsa ansiosta paikkakunta on ollut pitkään tärkeiden kauppareittien, Kioton ja Osakan välisen tien sekä Yodogawan varrella. Edo-kaudella se kukoisti linnakaupunkina ja nykyisin sen alueella sijaitseva Akutagawa-shuku postiasemana. Kaupunkioikeudet Takatsuki sai vuonna 1943.


title: Kelvingrove Art Gallery and Museum

text: Kelvingrove Art Gallery and Museum on museo Glasgow'ssa Skotlannissa. Museossa on esillä taidetta useilta eri aikakausilta sekä erilaisia kulttuuri- ja luonnonhistoriallisia esineitä. Museo koostuu 22 galleriasta, joissa on esillä yhteensä yli 8 000 esinettä. Museon suunnittelussa on otettu huomioon erityisesti lapset ja lapsiperheet.


title: Paraskeví Papachrístou

text: Paraskeví ”Voúla” Papachrístou (, s. 17. huhtikuuta 1989) on kreikkalainen yleisurheilija, jonka päälaji on kolmiloikka. Hän kilpailee myös pituushypyssä.


title: Paraskeví Papachrístou

text: Papachrístou voitti kolmiloikassa pronssia vuoden 2008 yleisurheilun alle 20-vuotiaiden maailmanmestaruuskilpailuissa Bydgoszczissa, Puolassa. Hän hyppäsi Torinon EM-hallikilpailujen 2009 karsinnassa sisärataennätyksensä 14,47, mutta jäi loppukilpailussa ilman tulosta. Hän voitti Kaunasin alle 23-vuotiaiden EM-kilpailuissa 2009 kultaa tuloksella 14,34. Berliinin MM-kilpailuissa hän karsiutui kolmiloikan loppukilpailusta.


title: Paraskeví Papachrístou

text: Papachrístou voitti kolmiloikan alle 23-vuotiaiden Euroopan-mestaruuden myös Ostravassa 2011 tuloksella 14,40. Hän karsiutui samana vuonna kolmiloikan loppukilpailusta sekä Pariisin EM-hallikilpailuissa että Daegun MM-kilpailuissa. Helsingin EM-kilpailuissa 2012 hän sijoittui samassa lajissa 11:nneksi. Hän saavutti Portlandin sisäratojen MM-kilpailuissa 2016 pronssia tuloksella 14,15. Saman vuoden Amsterdamin EM-kilpailuissa hän oli niin ikään kolmas loikittuaan 14,47.